text:
Vaega 1
1–7, O le leo o le lapataiga i tagata uma; 8–16, E muamua mai le Liliuese ma le amioleaga i le Afio Mai Faalua; 17–23, Ua valaaulia Iosefa Samita e toefuatai i le lalolagi upumoni ma mana o le Alii; 24–33, Ua aumai le Tusi a Mamona ma ua faatuina le Ekalesia moni; 34–36, O le a aveesea le filemu mai le lalolagi; 37–39, Ia suesue i nei poloaiga.
1 Faalogo maia, Outou e tagata o laʼu aekalesia, ua fetalai mai ai le siufofoga o ia o lē o afio i luga, ma o lē o ona efofoga ua i luga o tagata uma; ioe, e moni Ou te fai atu: iFaalogo mai ia outou e tagata mai mea mamao; ma outou o loo i luga o motu o le sami, faafofoga mai faatasi.
2 Aua e moni o le asiufofoga o le Alii ua mo tagata uma, ma e eleai se tasi e sao mai ai; ma e leai se mata o le a lē vaai, po o se taliga o le a lē faalogo, po o se iloto o le a lē tuia.
3 Ma o e e afouvale o le a tuia i le faanoanoa tele; ona o le a ealagaina a latou amioletonu i luga o tumutumu o fale, ma o le a faaalia a latou galuega lilo.
4 Ma o le aleo o le lapataiga ua mo tagata uma, e ala atu i fofoga o oʼu soo, o e ua Ou filifilia i aso nei e egata ai.
5 Ma o le a latou o atu ma e leai se tasi o le a taofia i latou, ona o Aʼu o le Alii ua poloaiina i latou.
6 Faauta, o laʼu apule lenei, ma le pule a aʼu auauna, ma laʼu faatomuaga i le tusi o aʼu poloaiga, ua Ou tuu atu ia te i latou e efaasalalau atu ia te outou, E, outou e o nonofo i le lalolagi.
7 O le mea lea, ia amatatau ai ma tetetemu, E, outou tagata e, ona o mea ua folafola ai i totonu o i latou e Aʼu o le Alii o le a efaataunuuina.
8 Ma e moni Ou te fai atu ia te outou, o i latou o e e o atu, ma tau atu nei tala i e o nonofo i le lalolagi, e tuu atu ia te i latou le mana e afaamau ai i le lalolagi ma i le lagi, e e lē talitonu ma efouvale;
9 Ioe, e moni, e faamau ai i latou mo le aso o le a sasaa mai ai ma le lē fuaina le atoasa o le Atua i luga o e e eamioleaga—
10 Mo le aaso e afio mai ai le Alii e etaui i tagata taitoatasi e tusa ma lana igaluega, ma ofua mai i tagata taitoatasi e tusa ma le fua na ia fua atu i lona uso-a-tagata.
11 O le mea lea ua oo mai le siufofoga o le Alii ia oo atu i tuluiga o le lalolagi, ina ia mafai ona faalogoina e i latou uma o e e fia faalogo:
12 Inā outou saunia ia, inā outou saunia ia mo mea o le a oo mai, ona ua latalata mai le Alii;
13 Ma ua faamumū le atoasa o le Alii, ma ua solo lana epelu i le lagi, ma o le a paʼū mai i luga o e o nonofo i le lalolagi.
14 Ma o le a faaalia le aaao o le Alii; ma e oo mai le aso, o i latou o e e lē fia efaalogo i le siufofoga o le Alii, po o le leo o ana auauna, pe lē igauai i upu a perofeta ma aposetolo, o le a ovavae ese mai totonu o le nuu;
15 Ona ua latou ase ese mai aʼu esauniga, ma isoli laʼu feagaiga otumau-faavavau;
16 Ua latou lē asailia le Alii e faatu lana amiotonu, ae ua taitoatasi le tagata ma savali i lona elava iala, ma tusa ai ma le ofaatusa o lona lava atua, o lona foliga ua tusa ma foliga o le lalolagi, ma o lona uiga o lena o se tupua, lea e oo ina utuai ma o le a fano i Papelonia, o fPapelonia tele lava lea o le a paʼū.
17 O le mea lea, o Aʼu o le Alii, ona ua Ou iloa le malaia o le a oo mai i luga o ae o nonofo i le lalolagi, na Ou valaʼau atu ai i luga o laʼu auauna o Iosefa Samita, Laitiiti, ma tautala atu ia te ia mai le lagi, ma tuu atu ia te ia poloaiga;
18 Ma tuu atu foi i isi poloaiga, e tatau ona latou folafola atu nei mea i le lalolagi; ma ua faia lenei mea atoa ina ia mafai ona faataunuuina o mea na tusia e perofeta—
19 O le a oo mai amea vaivai o le lalolagi ma gaui i lalo mea tautaua ma le malolosi, ina ia lē fautuaina e le tagata lona uso-a-tagata, pe efaalagolago i le lima o le tagata—
20 Ae ia mafai e tagata taitoatasi ona atautala i le suafa o le Atua le Alii, le Faaola lea o le lalolagi;
21 Ina ia mafai foi ona faateleina o le faatuatua i le lalolagi;
22 Ina ia mafai ona faatuina o laʼu afeagaiga tumau-faavavau;
23 Ina ia mafai ona afolafola atu le atoatoaga o laʼu etalalelei e e ivaivai ma e faatauvaa i tuluiga o le lalolagi, ma i luma o tupu ma pule.
24 Faauta, o Aʼu o le Atua ma ua Ou tautala atu ai; o nei apoloaiga ua a aʼu, ma sa tuuina atu i aʼu auauna i lo latou vaivai, e tusa ma le ala o la latou egagana, ina ia mafai ona latou imalamalama.
25 Ma o le tulaga e oo i ai la latou sese, e mafai ona faailoaina;
26 Ma o le tulaga na oo i ai le latou sailiga o le apoto, e mafai ona aoaoina ai i latou;
27 Ma o le tulaga e oo i ai la latou agasala, e mafai ona aaoaiina ai i latou, ina ia latou esalamo;
28 Ma o le tulaga e oo i ai le latou alotomaualalalo, e mafai ona faamalolosia ai i latou, ma faamanuiaina mai lugā, ma maua le emalamalama mai lea taimi i lea taimi.
29 Ma ina ua uma ona maua o le talafaamaumau o sa Nifaē, ioe, ina ia mafai ai e laʼu auauna lea o Iosefa Samita, Laitiiti, ona maua o le mana e faaliliu ai le aTusi a Mamona e ala i le alofa mutimutivale o le Atua, i le mana a le Atua.
30 Ma ina ia mafai ai foi e i latou o e ua tuuina atu i ai nei poloaiga, ona maua le amana e faataoto ai le faavae o lenei eekalesia, ma aumai ai i fafo o le lē mailoa ma i fafo o le ipouliuli, le oekalesia moni ma ola e tasi i luga o le lalolagi atoa, lea ua ufiafia tele i ai Aʼu, o le Alii, i le tautala atu lea i le ekalesia atoa ae lē i tagata taitoatasi—
31 Ona o Aʼu o le Alii e lē mafai ona Ou vaai i luga o le aagasala ma sina tikeri itiiti o le faatagaina;
32 E ui i lea, o ia o lē e salamo ma faia poloaiga a le Alii o le a afaamagaloina;
33 Ma o ia o lē e lē asalamo, o le a eaveesea mai ia te ia le malamalama lava lea na ia maua; ona e lē itaumafai pea loʼu oAgaga i le tagata, ua fetalai mai ai le Alii o ʼAu.
34 O lenei foi, e moni Ou te fai atu ia te outou, E, e o nonofo i le lalolagi: O Aʼu o le Alii ua Ou loto e faailoa atu nei mea i tagata auma;
35 Ona o Aʼu e lē o se afaailoga tagata, ma Ou te manao ia iloa e tagata uma ua vave ona oo mai o le easo; e lei oo mai le itula, ae ua latalata mai lava oo mai, le taimi o le a aveesea ai le ifilemu mai le lalolagi, ma o le a maua ai e le otiapolo le mana i luga o lana lava pulega.
36 Ma o le a i ai foi i le Alii le mana i luga o lana aau paia, ma o le a enofotupu i lo latou ilotolotoi, ma o le a afio mai i lalo i le ofaamasinoga i luga o uEtoma, po o le lalolagi.
37 Suesue i nei apoloaiga, ona ua moni ma faamaoni i latou, ma o le a faataunuuina lava valoaga ma efolafolaga uma ua i totonu o i latou.
38 O le mea ua fai atu ai Aʼu o le Alii ua ʼOu fai atu ai, ma ʼOu te lē faatoese mai ai aʼu lava ia; ma e ui ina mavae atu le lagi ma le lalolagi, e lē mavae atu lava laʼu aupu, ae o le a efaataunuuina uma lava, pe i loʼu lava ileo po o i le leo o aʼu oauauna, ua ututusa lava.
39 Aua faauta, ma tagai, o le Alii o le Atua lea, ma ua molimau ai le aAgaga, ma ua moni le molimau, ma e mau le eupumoni e faavavau ma faavavau lava. Amene.


c: text/html

text:
Vaega 59
1–4, O le a faamanuiaina le Au Paia faamaoni i Siona; 5–8, E tatau ona latou alolofa ma auauna i le Alii ma tausi i ana poloaiga; 9–19, O le tausia o le aso o le Alii i le paia o le a faamanuia ai le Au Paia faaletino ma faaleagaga; 20–24, Ua folafola mai i e e amiotonu le filemu i le lalolagi lenei ma le ola e faavavau i le lalolagi a sau.
1 Faauta, amuia lava i latou, ua fetalai mai ai le Alii, o e ua o mai i lenei laueleele ma le amanatu tasi i loʼu mamalu, e tusa ma aʼu poloaiga.
2 Aua o i latou o e e ola e fai mo o latou atofi le lalolagi, ma o e e eoti o le a malolo mai ia latou galuega uma, ma o le a mulimuli atu a latou galuega ia te i latou; ma o le a latou maua se ipale i omaota o loʼu Tamā, ua Ou saunia mo i latou.
3 Ioe, amuia lava i latou o e e tu o latou vae i luga o le laueleele o Siona, o e ua usiusitai i laʼu talalelei; ona o le a latou maua mo o latou taui mea lelei o le lalolagi, ma o le a aumaia i lona amalosi.
4 Ma o le a faapaleina foi i latou i faamanuiaga mai lugā, ioe, ma poloaiga e lē itiiti, ma afaaaliga i o latou taimi—i latou ia e efaamaoni ma ifiliga i oʼu luma.
5 O le mea lea, Ou te tuu atu ia te i latou se poloaiga, e fai atu: Ia e aalofa atu i le Alii lou Atua ma lou eloto atoa, ma lou manatu atoa, mafaufau, ma le malosi; ma ia e iauauna atu ia te ia i le suafa o Iesu Keriso.
6 Ia e alofa atu i lē lua te atuaoi e pei o oe lava ia te oe. Aua e te egaoi; pe e te imulilua, pe ofasioti tagata, pe e te faia soo se mea faapena.
7 Ia e afaafetai atu i le Alii lou Atua i mea uma.
8 Ia e osi atu se ataulaga i le Alii lou Atua i le eamiotonu, o se taulaga lava o le loto momomo ma le iagaga salamo.
9 Ma ina ia mafai ona e tausi atili atoatoa oe lava i le alē pisia mai le lalolagi, ia e alu atu i le fale tatalo ma osi aʼe i luga au faamanatuga i loʼu easo paia;
10 Aua e moni o se aso lenei ua tofia mo oe e te malolo ai mai au galuega, ma aavatu ai au tapuaiga i le Silisili Ese;
11 E ui i lea, ia avaʼe i le amiotonu au tautoga i aso uma ma taimi uma;
12 Ae ia manatua i le aso lenei, le aso lea o le Alii, ia e avatu ai au ataulaga ma au faamanatuga i le Silisili Ese, ma etaʼutaʼu atu au agasala i ou uso, ma luma o le Alii.
13 Ma i le aso lenei, aua neʼi e faia ai se isi lava mea, tau lava o le saunia o au meaai ma le manatu tasi o le loto ina ia atoatoa lau aanapogi, po o, i ni isi upu, ina ia atoatoa lou eolioli.
14 E moni, o le anapogi ma le tatalo lea, po o i ni isi upu, o le olioli ma le tatalo.
15 Ma o le tulaga e oo i ai la outou faia o nei mea ma le afaafetai, ma eloto ma mata ifiafia, ae lē ma le oata leoleoā, aua o le agasala lea, ae ma le loto ma le mata fiafia—
16 E moni Ou te fai atu, o le tulaga e oo i ai la outou faia o lenei mea, e a outou le atoatoa o le lalolagi, o manu vaefa o le fanua ma manu felelei o le ea, ma mea e feʼaʼei i luga o laau ma savavali i luga o le lalolagi;
17 Ioe, ma laau ʼaina, ma mea lelei e maua mai i le eleele, pe mo meaai pe mo lavalava, pe mo fale, pe mo fale manu, pe mo togalaau ʼaina, pe mo faatoaga, pe mo tovine;
18 Ioe, o mea uma e maua mai i le aeleele, i lona tau, ua faia mo le lelei ma le faaaogaina e le tagata, e faafiafia ai mata ma faaolioli ai le loto;
19 Ioe, mo meaai ma mo lavalava, mo le tofo ma mo le sogisogi, e faamalosi ai le tino ma faaolaola ai le agaga.
20 Ma ua fiafia le Atua ua e tuu mai nei mea uma i le tagata; ona o le faamoemoe lea na faia ai ia faaaoga, ma le faautauta, ae ia lē sili atu, pe i le faamalosi.
21 Ma ua leai se mea e afaatausuai ai le tagata i le Atua, pe ua leai ni isi e faamumu faasaga i ai lona toasa, tau lava o i latou o e latou te lē etautinoina lona aao i mea uma, ma lē usiusitai i ana poloaiga.
22 Faauta, ua tusa ai lenei mea ma le tulafono ma perofeta; o le mea lea, aua le toe faalavelave mai ia te aʼu e uiga i lenei mataupu.
23 Ae ia iloa o ia o lē e faia galuega o le aamiotonu o le a maua lona etaui, o le ifilemu lea i le lalolagi lenei ma le oola e faavavau i le lalolagi a sau.
24 O Aʼu, o le Alii, ua fai atu ai, ma o le Agaga ua molimauina. Amene.

robotstxt: allowed

filter: keep


text:
Ua foai fua mai e le Atua Lona mana ia i latou e taliaina ma faamamaluina Lana perisitua, lea e taitai atu ai i faamanuiaga folafolaina o le tino ola pea ma le ola e faavavau.
Peresitene Packer, ua matou tulimatai atu uma i le lomiga lona 98 o lena solo matagofie. Oka se matagofie o le aoaoga na ia tuu mai ia i tatou.
I ni nai vaiaso talu ai, i se po malulu ma le pogisa o le taumalulu, sa ma matamata ai ma lo’u toalua o Barbara ma le maofa i le lagi. Sa foliga mai na tulaga ese le susulu ma le matagofie o le faitau miliona o fetu. Ona ou liliu atu lea i le Penina Tautele ma toe faitau ma le maofa le fetalaiga a le Alii le Atua ia Mose: “Ma e le mafaitaulia lalolagi ua Ou foafoaina; ma sa Ou foafoaina foi i latou mo lo’u lava faamoemoe; ma o lo’u Atalii, o lē o la’u Toatasi na Fanaua, na Ou foafoaina ai i latou” (Mose 1:33).
I o tatou aso ua faamautu mai ai e le mea vaai mamao a Hubble i le vanimonimo le taua o mea na vaai ai Mose. Fai mai saienitisi i Hubble, o le Vanimonimo o loo i ai le Malosiaga o le La, lea e avea ai le la ma lo tatou lalolagi na o sona vaega itiiti, ua fuafuaina e na o le tasi i le silia ma le 200 piliona vanimonimo faapenei o loo i ai. Mo au, e faigata ona malamalama i ai, e faigata ona mafaufau i ai, ona e matua tetelē lava ma anoanoai foafoaga a le Atua.
Uso e ma tuafafine, o le mana lea sa foafoa ai ma o loo foafoa ai lagi ma le lalolagi o le perisitua lea. O tatou o tagata o le Ekalesia ua iloaina o le puna o lenei mana o le perisitua lea a le Atua Silisiliese ma Lona Alo, o Iesu Keriso. E le gata o le mana o le perisitua sa foafoaina ai lagi ma le lalolagi, ae o le mana lava lea na faaaogaina e le Faaola i Lana misiona i la le tino e faatino ai vavega, e faamanuia ai ma faamalolo ē mamai, e faaola ai e na oti, ma, i le avea ai ma Alo e Toatasi na Fanaua a lo tatou Tama, na onosaia ai tiga lematatalia i Ketesemane ma Kalevario—o lea na faataunuuina ai tulafono o le faamasinotonu i le alofa mutimutivale ma le sauniaina o le Togiola le i’u ma faatoilalo ai le oti faaletino e ala i le Toetu.
O ki ia o lenei pule o le perisitua ma le mana o loo i ai, ia na Ia tuuina atu ia Peteru, Iakopo, ma Ioane faatasi ai ma isi o Ana Aposetolo e faamanuia ai isi ma fusifusia ai i le lagi mea e fusifusia i le lalolagi.
O le mana o le perisitua o se meaalofa paia ma le taua a le Atua. E ese mai i le pule o le perisitua, o le pule lea e galue ai i le suafa o le Atua. O lea pule po o le faauuga e tuuina atu e ala i le faaee atu o lima. O le mana o le perisitua e na o le pau le taimi e oo mai ai pe a faatinoina e i latou e agavaa ma galulue e tusa ma le finagalo o le Atua. E pei ona folafola mai e Peresitene Spencer W. Kimball, “Ua tuuina mai e le Alii ia i tatou uma lava, o e e umiaina le perisitua, se vaega o lana pule, ae faatoa mafai ona tatou faaaogaina mana o le lagi i tulaga o lo tatou amiotonu patino” (“Boys Need Heroes Close By,” Ensign, May 1976, 45).
I taimi o aso ofoofogia o le Toefuataiga ma le toe faatuina o le Ekalesia a Iesu Keriso i le lalolagi i nei aso, na o mai ai Ioane le Papatiso; Peteru, Iakopo, ma Ioane; Mose; Elaia; ma Elia i le lalolagi ma toefuatai mai ki uma o le pule o le perisitua e auala mai ia Iosefa Samita mo le galuega a le Atua i nei aso e gata ai.
Ua auala mai i nei ki, i lenei pule, ma i lenei mana ua faatulaga ai le Ekalesia a Iesu Keriso i aso nei, faatasi ai ma Keriso i le faauluuluga o loo Ia taitaia Lana perofeta soifua, o Thomas S. Monson, ma lagolagosua i ai Aposetolo na valaauina ma faauuina tatau.
I le fuafuaga sili a lo tatou Tama Faalelagi e maua ai le mana o le perisitua, ua i ai i alii le tiutetauave tupito e taitai ai le perisitua, ae e le o i latou o le perisitua. E eseese matafaioi ae tutusa lava le taua ua i ai i alii ma tamaitai. E pei lava ona le mafai i se tamaitai ona fanauina se tamaitiiti e aunoa ma se alii, e faapena foi, e le mafai i se alii ona faaaogaina atoa le mana o le perisitua e faavae ai se aiga e faavavau e aunoa ma se tamaitai. I se isi faaupuga, i se vaaiga e faavavau, o le mana foafoa atoa ai ma le mana o le perisitua e faaaogaina uma e se tane ma se ava. Ma i le avea ai ma se tane ma se ava, e tatau lava i se alii ma se tamaitai ona taumafai e mulimuli i lo tatou Tama Faalelagi. O uiga mama faaKerisiano o le alofa, lotomaualalo, ma le onosai e tatau lava ona avea ma o la taulaiga a o la saili atu i faamanuiaga o le perisitua i o la olaga ma lo la aiga.
E taua tele mo i tatou le malamalama ua uma ona saunia e le Tama Faalelagi se auala mo Ona atalii ma Ona afafine uma e maua ai faamanuiaga ma faamalosia ai e le mana o le perisitua. E totonugalemu i le fuafuaga a le Atua mo Ana fanau agaga Lana lava Ia tautinoga: “O la’u galuega ma lo’u mamalu lenei—ia aumaia le tino ola pea ma le ola faavavau o le tagata” (Mose 1:39).
I le faaaliga na tuuina atu i le Perofeta o Iosefa Samita i le vaega 81 o le Mataupu Faavae ma Feagaiga, o loo faamalamalama mai ai e le Alii le mana o le perisitua e ao ona faaaogaina e “fesoasoani i e vaivai, sii i luga lima ua tautau i lalo, ma faamalosi tulivae ua vaivai” (fuaiupu e 5).
“Ma o le faia o [ia] mea o le a e faia ai mea lelei silisili atu mo ou uso a tagata, ma o le a e uunai lautele ai le mamalu o ia o le o lou Alii” (MF&F 81:4).
A o tatou mafaufau i ni ata o le fesoasoani atu i e vaivai, sii i luga lima ua tautau i lalo, ma faamalosi tulivae ua vaivai, ou te manatua ai se teineitiiti lelei e fitu tausaga na ia faaali atu i lona tama matua se tamai laau o le tamato na ia amata toto mai se fatu, o se vaega o ana galuega faatino i le vasega lua i le aoga.
Sa ia faamalamalama atu i ai e mai se tamai fatu itiiti e tupu mai ai se laau telē. Ma afai e tausi faalelei le laau, o le a ola ma tele ni tamato e fua mai ai ma tofu ai fua taitasi ma ni fatu se tele.
Sa ia fai mai, “Ma afai e totoina uma na fatu ma toe tupu mai ai nisi tamato se tele, ma totoina foi na fatu uma, i ni nai vaitau o le a e mauaina le faitau miliona o tamato.”
O le upu “Uma” sa ia ta’ua ma le maofa, “mai se fatu itiiti e tasi.”
Ona ia fai mai lea, “Ae toeitiiti lava a ou tapeina la’u laau. Sa ou tuua i totonu o se potu pogisa ma galo ai ona fui i le vai. Ina ua ou manatuaina le laau, sa mamae ma foliga a mate. Sa ou tagi ona na ou mafaufau i na tamato uma e faitau miliona o le a le ola lava.”
Sa fiafia o ia e faamatala atu i lona tama matua le “vavega” na tupu.
Sa ia faamalamalama atu, “Sa fai mai Mama atonu e le o mate le laau. Atonu na o le pau le mea o ia manaomia ua na o se vai ma sina malamalama e toe ola ai.
“Ma sa sa’o o ia. Sa ou fuiina le laau i sina vai ma tuu i le faamalama mo se malamalama. Ma e te iloa le mea na tupu?” sa ia fesili ai. “Sa toe ola, ma o lea o le a tupu mai ai le faitau miliona o tamato!
O lana tamai laau o le tamato, sa tumu i le gafatia ae sa faavaivaiina ma mamae mai le tuulafoaiina e lei mafaufauina, sa faamalosia ma toefaaolaina e ala i se auaunaga faigofie a le vai ma le malamalama sa faia e lima agaalofa ma le popole o se teineitiiti laitiiti.
Uso e ma tuafafine, i le avea ai ma fanau agaga moni a lo tatou Tama Faalelagi agaalofa—ua i ai ia i tatou le gafatia faalelagi e le faatapulaaina. Ae afai tatou te le faaeteete, e mafai lava ona avea i tatou ma tamato ua mamae. E mafai ona tatou see ese mai aoaoga faavae moni ma le talalelei a Keriso ma oo ai ina matelaina faaleagaga ma mamae ai, ona ua tatou aveesea i tatou lava mai le malamalama faalelagi ma le vai ola o le alofa e faavavau o le Faaola ma le mana o le perisitua.
O i latou e umiaina le perisitua ma toilalo e tauivi pea e faamamalu i ai e ala i le auauna atu i aiga ma isi o le a pei lava o i latou e le mauaina faamanuiaga o loo i ai i le mana o le perisitua ma o le a mautinoa lava le mamae faaleagaga, ona ua aveesea mai ia i latou lava ia meaai faaleagaga taua, o le malamalama, ma le mana o le Atua i o latou olaga—e pei lava o le laau o le tamato e tumu i le gafatia ae na tuulafoaiina ma mamae ai.
O le mana lava lea e tasi o le perisitua na foafoa ai lalolagi, vanimonimo, ma le atulaulau e mafai ma e tatau lava ona avea o se vaega o o tatou olaga e fesoasoani atu ai, faamalosia, ma faamanuia ai o tatou aiga, a tatou uo, ma o tatou tuaoi—i se isi faaupuga, o le faia lea o mea o le a faia e le Faaola pe ana faapea o loo Ia auauna ia i tatou i le taimi nei.
Ma o le faamoemoega autu lava o lenei mana o le perisitua, ia faamanuia, faapaia, ma faamama ai i tatou ina ia mafai ona tatou mau faatasi ma o tatou aiga i le afioaga a o tatou matua faalelagi, ua fusia faatasi i faamauga o le perisitua, ma auai i le galuega ofoofogia a le Atua ma Iesu Keriso i le faalauteleina pea e faavavau o lo Lamalamalama ma le mamalu.
I lea faamoemoega, i ni nai masina talu ai sa ou maua ai le avanoa e auai ai i le pueina o se ata e faatatau i aoaoga mo taitai i le lalolagi atoa e ta’ua o le Faamalolosia o le Aiga ma le Ekalesia e ala i le Perisitua.
Ua faaliliuina lenei DVD fou faaleaoaoga i gagana e 66. O loo aoao mai ai le auala e mafai ai e le mana o le perisitua ona faamanuiaina, faamalosia, ma toe faafouina ai o tatou olaga, o olaga o o tatou aiga, ma olaga o tagata uma o le Ekalesia.
Ua faaali mai ai ia i tatou uma—o alii, tamaitai, tamaiti; faaipoipo, o e ua maliliu taitoalua, pe nofofua; po o le a lava o tatou tulaga—le auala e mafai ai ona avea i tatou ma ē mauaina faamanuiaga o le perisitua. E tele ni vaega e tai 8 i le 12 minute le uumi o loo faamalamalama mai ai ki, pule, ma le mana o le perisitua ma le auala e faamalosia ai tagata taitoatasi, aiga, ma le Ekalesia.
O se tasi o ata faapitoa sa pueina i le tamai fale paionia o le tina o le tina matua o lo’u tina, o Mary Fielding Smith. O ia o le ava a Ailama lea na maliu, le uso matua o le Perofeta o Iosefa. I le avea ai ma se matua nofofua, ma auala mai i le malosi o lona faatuatua i le perisitua, na ia valaauina ai lena mana ma faalagolago i ai e tausi ai ma faamanuiaina ai lana fanau i le alofa ma le malamalama o le talalelei. O aso nei o loo faafetaia ai e lana fanau e faitauafe o taitai faamaoni ma tagata o le Ekalesia o ia i lona faatuatua, lototele, ma faataitaiga.
O lenei aoaoga faaletaitaiga ua maua nei i luga o le initoneti i le LDS.org mo tagata uma e maimoa ma faaaafia ai (wwlt.lds.org). E mafai ona e maimoa tuusao i ai mai le LDS.org, pe mafai foi ona e sii maia i lau komepiuta, smartphone, po o le tablet.
Ua talosagaina e le Au Peresitene Sili ia “au peresitene o siteki ma au epikopo ina ia tuuto atu se fonotaga se tasi pe sili atu o aufono a le siteki po o le uarota e maimoa ai i le DVD [atoa]. E tatau i aufono a le siteki ma uarota ona talanoaina pe faapefea ona faatino aoaoga ua tuuina mai ai” (Tusi a le Au Peresitene Sili, 1 Fep., 2013).
O le a musuia ma uunaia e le anotusi ia tagata i korama a le perisitua, Aualofa, Aoga Sa, Tamaitai Talavou, Alii Talavou (aemaise i latou o loo sauniuni mo ni misiona), faapea ai ma fonotaga a le Peraimeri, po o ni faatasiga tuufaatasi o le Aso Sa lona lima. Ona mafai lea e tagata o le aufono ona uunaia tagata taitoatasi ma matua e faaaoga lenei aoaoga i o latou aiga. Uso e ma tuafafine, o lenei aoaoga faaletaitaiga e mo tagata uma lava o le Ekalesia. Matua, ia iloilo, fefaasoaai, ma talanoaina mea tou te aoaoina ma lagonaina faatasi ma a outou fanau, ma tuu atu ia i latou e matamata ma faia lea mea e tasi ma outou ina ia mafai ona faamalosia o outou aiga e ala i le perisitua.
Na fetalai Iesu:
“Afai e fia inu se tasi, ina sau ia ia te au e inu ai” (Ioane 7:37).
“A o se inu i le vai ou te avatu ia te ia, e le toe fia inu ia e faavavau; a o le vai ou te avatu ia te ia, e avea i totonu ia te ia o le vaipuna, e puna i luga i le ola e faavavau” (Ioane 4:14).
“O a’u nei o le malamalama o le lalolagi: o lē mulimuli mai ia te au … e ia te ia le malamalama o le ola” (Ioane 8:12).
Afai e i ai se tasi o outou e lagonaina ua faaitiitia lou faatuatua po o lau molimau o le fuafuaga a le Tama Faalelagi nai lo le mea e tatau ona i ai, ia e liliu atoa atu nei loa i le Faaola. Tuu atu i Lona malamalama ma Lana vai ola e faia mo oe ma lou aiga le mea na faia e sina vai ma sina malamalama i le toe faaolaina o le laau o le tamato sa mamae.
O lenei, sa ou amata i le ofoofogia ma le maofa o foafoaga a le Atua e ala i le mana o le perisitua. Ou te tu iinei ma tau mafaufau, e pei ona ou manatu e faapena foi le toatele o outou, pe mata e mafai ona malamalama atoatoa i le mana o le Atua e aoao ai ma faamanuiaina ai i tatou. E matuai maoae lava, mamalu tele, ma matua mamana lava.
Sa saunoa mai Iosefa Samita, “O le Perisitua o se mataupu faavae e faavavau, ma sa i ai lava i le Atua mai le faavavau, ma o le a i ai pea e faavavau, e aunoa ma le amataga o aso po o le iuga o tausaga” (Aoaoga a Peresitene o le Ekalesia: Iosefa Samita [2007], 110).
Ua foai fua mai e le Atua Lona mana ia i latou e taliaina ma faamamaluina Lana perisitua, lea e taitai atu ai i faamanuiaga folafolaina o le tino ola pea ma le ola e faavavau.
Ou te molimau atu o le galuega a Iesu Keriso e faataunuuina e ala i le perisitua. O le mana lava lea na foafoaina ai e lo tatou Tama Faalelagi ma Lona Alo Pele lenei lalolagi ma amata ai le fuafuaga sili o le fiafia mo lo tatou manuia. Tau ina ia tatou atamamai ma saili atu i le faamalolosia o o tatou lava olaga, o olaga o o tatou aiga, ma le Ekalesia a Iesu Keriso o le Au Paia o Aso e Gata Ai e ala i le mana o le perisitua a le Atua o la’u tatalo faamaualalo lea, i le suafa o Iesu Keriso, amene.


text:
I lo tatou lalolagi ua matua faateleina le amioletonu, ua tatau ai lava i tulaga faatauaina e faavae i le talitonuga faalelotu ona avea o se vaega o le talanoaga faalauaitele.
Sa faamanatuina lo’u aso fanau i le masina na te’a nei. Sa aumai e lo’u toalua o Mary se meaalofa, o se CD e i ai ni pese o le faamoemoe ma le faatuatua sa usuina e se tamaitai pese lauiloa o Peretania e igoa ia Vera Lynn, o lē sa faalototeleina lana au faalogologo i le taimi o le pogisa i le Taua Lona Lua a le Lalolagi.
E i ai se mafuaaga na aumai ai e lo’u toalua ia te au lenei meaalofa. O le tu’ipomuina o Lonetona ia Setema 1940, na amata i le aso i luma mai o le aso na ou fanau mai ai. 1 Sa faalogologo lo’u tina i le leitio i lona potu i le falema’i, i le tala o le osofaiga o Lonetona, ma sa tonu ai ia te ia e faaigoa a’u i le igoa o le alii sa faasalalau i le leitio o lona igoa muamua o Quentin.
O le tamaitai pese, o Vera Lynn, ua 93 nei ona tausaga. O le tausaga na te’a nei na toe faasalalau mai ai nisi o ana pese i le taimi o taua, ma sa vave le faasologa ma pito ai i luga o le siata o musika i Peretania. O outou na ua fai si matutua tele, o le a manatuaina nisi o pese e pei o le “The White Cliffs of Dover.”
O le isi pese na faaigoa o le “When the Lights Go on Again All over the World” na matua ootia ai lava lo’u loto. Na aumaia e le pese ni manatu se lua i lo’u mafaufau: muamua, o upu faaperofeta a se tamalii Peretania, “Ua pepe moli i Europa atoa. O le a tatou le toe vaaia lava o tutuina i o tatou taimi”; 2 ma le lona lua, o osofaiga na tu’ipomuina ai aai uma o Peretania e pei o Lonetona. Ina ia matua faigata i osofaiga a le au tu’ipomu ona maua se mea e taulai i ai, o lea na faapogisa ai loa. Sa tape moli ma ufiufi faamalama.
Na atagia mai i le pese se faamoemoe mautinoa o le a toefuatai mai le saolotoga ma le malamalama. Mo i tatou e malamalama i le matafaioi a le Faaola ma le Malamalama o Keriso 3 i le feteenaiga faifai pea i le va o le lelei ma le leaga, e manino lava le talafaatusa i le va o lena taua ma le feteenaiga mo le lelei i le taimi nei. O le malamalama o Keriso “e mafai ai [e tagata uma] ona iloa le lelei mai le leaga.” 4
E lei i ai lava se taimi ua faigofie ai ona maua ma faatumauina le saolotoga ma le malamalama. Talu mai le taua i le lagi, ua faaaogaina ai e ‘au a ē amioleaga auala uma e mafai ina ia faatama’ia ai le saolotoga ma aveeseina ai le malamalama. E lei i ai se isi taimi na malosi tele ai le osofa’ia o mataupu faavae o le amiomama ma le saolotoga o tapuaiga faalelotu.
I le avea ai ma Au Paia o Aso e Gata Ai, e tatau lava ona tatou faia le mea sili e faasaoina ai le malamalama ma puipuia ai o tatou aiga ma nuu mai lenei osofaiga o le amiomama ma le saolotoga o tapuaiga faalelotu.
Puipuia o le Aiga
Ua i ai nei se tulaga matautia i le aiga o le osofaiga malosi lea a ‘au amioleaga lea ua foliga ua taufai sau i itu uma. E ui o la tatou uluai taumafaiga o le sailia lea o le malamalama ma le upumoni, ae o le a tatou atamamai pe afai e puipuia mai o tatou aiga i pomu faatauma’oi lea e faaumatia ai le atiina ae faaleagaga ma le tuputupu a’e. O ponokalafi, i se tulaga faapitoa, o se auupega o le faatafunaga tele o le amiomama. Ua ta’imua lona aafiaga i le faatama’iaina o tulaga faatauaina o le amiomama. O nisi polokalama o televise ma saite o le initoneti ua tutusa lelei lava le matautia. O nei malosiaga leaga ua aveesea ai mai le lalolagi le malamalama ma le faamoemoe. Ua saoasaoa le faaitiitia o le amiomama. 5 Afai tatou te le taofia mea leaga mai o tatou maota ma laoa ma olaga, aua ne’i outou ofo pe afai e nutililii i le pasae mai o le faatafunaga o le amiomama le filemu, lea e taui a’i le ola amiotonu. O lo tatou tiutetauave o le i ai lea i le lalolagi, ae le o ni ō le lalolagi.
E le gata i lea, e tatau ona faateleina lo tatou usiusitai ma le faamaoni i la tatou tapuaiga i o tatou aiga. O afiafi faaleaiga i vaiaso taitasi, o tatalo faaleaiga ma le suesuega o tusitusiga paia i aso taitasi e taua ia. E tatau ona tatou aumaia i totonu o o tatou maota ma laoa ia ala o faasalalauga e mama, matagofie, pe ta’uleleia ma viia.” 6 Afai tatou te faia o tatou maota ma laoa o ni nofoaga e paia e malutia ai i tatou mai mea leaga, o le a faapea ona puipuia i tatou mai taunuuga lē manaomia na muai ta’uina mai e tusitusiga paia.
Puipuia o Nuu
E le gata i le puipuia o o tatou lava aiga, ae e tatau foi ona avea i tatou ma puna o le malamalama e puipuia ai o tatou nuu. Na fetalai mai le Faaola, “Ia faapea ona pupula atu lo outou malamalama i luma o tagata, ina ia latou iloa la outou amiolelei, latou te vivii atu ai i lo outou Tama o i le lagi.” 7
Ua faamatalaina o tatou aso “o se taimi o le mau ma o se vaitau o le masalosalo.” 8 Ua le gata ina fesiligia le talitonuga faavae i le mana ma le pule a le Atua, ae ua faamamasagiaina. E mafai la faapefea i nei tulaga ona tatou faalauiloaina tulaga faatauaina i se auala o le a mafai ai e le au lē talitonu ma le au lē manatu mamafa ona lagolagoina, ma fesoasoani ai e faaitiitia le faateleina o le pauu ifo i amioga soona fai ma le amioleaga?
O lenei fesili e matuai taua lava. Mafaufau i le perofeta o Mamona ma lona mafatia ina ua ia fai atu, “Na mafai faapefea ona outou teena Iesu, o Le na tu ma ona aao o faaloaloa mai e talia outou!” 9 Na tauamiotonuina le mafatia o Mamona ma na tuua ai lona atalii o Moronae, e tusi le tala faanoanoa o le faafanoga o [lona] nuu.” 10
O lo’u lava aafiaga patino o le ola ai ma fegalegaleai ma tagata i vaega eseese o le lalolagi, ua mafua ai ona ia te au le faamoemoe mautinoa. Ou te talitonu o le a faasaoina le malamalama ma le upumoni i o tatou taimi. I malo uma lava, e i ai se aofaiga tele o ē tapuai i le Atua ma iloa latou te tali atu i le Atua mo a latou amioga. E i ai nisi o ē usitai faamaoni e talitonu, ua faateleina moni lava le faatuatuaga faalelotu. 11 I le avea ai ma taitai o le Ekalesia, ua matou feiloai ma taitai o isi faatuatuaga ma ua iloa ai, o loo i ai se faavae masani lelei i luga atu o eseesega o mataupu faalelotu, e fusia faatasi ai i tatou i o tatou faanaunauga mo se lalolagi e sili atu.
Ua matou iloa ai foi o le toatele lava o tagata o loo latou faaaloalogia pea tulaga faatauaina mamalu o le amiomama. Peitai, aua nei sese ai: o loo i ai foi tagata o loo naunau e faataumaoia le faatuatua ma teena soo se uunaiga faalelotu i le lalolagi. O isi tagata leaga latou te faaaogaina, faataigamalieina, ma faataumaoiina le lalolagi i fualaau oona, ponokalafi, feusuaiga faatautala, fefaatauaiga o tagata soifua, gaoi, ma faiga faapisinisi lē faamaoni.Ua matua tele naua le malosi ma uunaiga a nei tagata tusa lava pe matuai toaitiiti i latou.
Na i ai pea lava se taua faifai pea i le va o tagata o le faatuatua ma i latou ua tuuesea mea tau lotu ma le Atua mai le olaga faitele. 12 E toatele ta’ita’i faitofa i le taimi nei, ua latou teena se manatu o le lalolagi i le amiomama e faavae i tulaga faatauaina faa-Iutaia i le Feagaiga Tuai/faa-Kerisiano i le Feagaiga Fou. I la latou silasila, e leai se faatulagaga maioio o le amiomama. 13 Latou te talitonu e le tatau ona filita’aina ni sini o le amiomama. 14
Ae, o le toatele lava o tagata e naunau ina ia lelei ma faamamaluina. O le malamalama o Keriso, lea e ese mai i le Agaga Paia, e ta’uina atu i o latou mafaufau fai ifo. Ua tatou iloa mai tusitusiga paia o le Malamalama o Keriso o “le agaga [lea na te tuuina atu] le malamalama i tagata taitoatasi e oo mai i le lalolagi.” 15 Ua tuuina mai lenei malamalama “mo le manuia o le lalolagi atoa.” 16 Ua aoao mai e Peresitene Boyd K. Packer o se “punavai lenei o musumusuga lea ua tofusia ai i tatou taitoatasi ma isi tagata uma o le fanauga a tagata.” 17 O le mafuaaga lea e toatele ai o le a taliaina tulaga faatauaina o le amiomama tusa lava pe faavae i talitonuga maumaututu faalelotu, lea latou te le lagolagoina. E pei ona tatou faitau ai i le Mosaea i le Tusi a Mamona, “e le se mea e masani ai ona filifilia e le nuu uma o le mea ua le tonu; a o se mea e masani ona manao i ai le vaega itiiti o le nuu, o le mea lē tonu lea.” Ona lapatai mai lea o Mosaea “afai e oo mai le aso e filifilia ai e le nuu uma le amioletonu, o le aso lena e oo mai ai faamasinoga a le Atua ia te outou.” 18
I lo tatou lalolagi ua matua faateleina le amioletonu, ua tatau ai lava i tulaga faatauaina e faavae i le talitonuga faalelotu ona avea o se vaega o le talanoaga faalauaitele. O tulaga tauleleia e faavae i se manatu faalelotu, e tatau ona tuu atu i ai avanoa tutusa mo felafolafoaiga lautele. I lalo o tulafono faavae a le tele o atunuu, atonu e le filitaaina se manatu faalelotu, ae e le tatau foi ona le amanaiaina. 19
O le faatuatuaga faalelotu o se punavai o le malamalama, iloa, ma le poto ma e manuia ai le lalolagi i se ala maoae pe a gauai i latou e talitonu i amioga mama ona ua latou iloa latou te tali atu i le Atua. 20
E lua mataupu faavae faalelotu o le a faapupula ai le itu lea.
O Le Amio Faamaoni e Faaosofia i le Tali atu i le Atua
Fai mai le mataupu faavae o le faatuatua e sefulutolu, “Matou te talitonu ia faamaoni.” O le faamaoni o se mataupu faavae i le talitonuga faalelotu ma o se tasi o tulafono faavae a le Atua.
I le tele o tausaga ua mavae a’o ou faigaluega i le tulafono i Kalefonia, sa sau sa’u uo e le auai i lo tatou faatuatuaga ma o se tagata sa matou tautuaina, e vaai au ma se naunautaiga tele ma faaali mai ia te au se tusi na ia mauaina mai se tasi o epikopo o le Au Paia o Aso e Gata Ai o se uarota tuaoi. Sa tusi mai le epikopo e faapea, o se tagata o lana aulotu, o se tagata sa faigaluega i la’u tagata lea ou te fesoasoani i ai, sa na ia aveina ni oloa mai le falefaigaluega o lē o loo ma talanoa nei, ma sa ia toesea faapea o ni mea ua le toe aoga. Ae ina ua ia tautino atu e avea ma se tagata o le Au Paia o Aso e Gata Ai ma ua taumafai e mulimuli ia Iesu Keriso, sa iloa ai e lenei tagata faigaluega o le mea sa ia faia o se lē faamaoni. Sa aumaia faatasi ma le tusi se aofaiga o le tupe e toe totogi ai e lē gata o le tau o oloa na ia aveina, ae faapea ma se tupe faasili. Sa matua faagaeetia lava le tagata lea na ou tautuaina, ona o le fesoasoani a le Ekalesia e ala i ona taitai i lenei tagata i ana taumafaiga e toe faalelei ma le Atua.
Mafaufau i le malamalama ma le upumoni o i ai i le tulaga faatauaina o le faamaoni i le lalolagi faa-Iutaia/Kerisiano. Mafaufau i le aafiaga o tagata pe a na lē kopi le autalavou i le a’oga, pe a na faamaoni le au matutua i falefaigaluega ma pe a na fai e faamaoni i a latou tautoga o faaipoipoga. Mo i tatou, o le manatu faavae o le faamaoni lava ia, e faavae i le soifuaga ma aoaoga a le Faaola. O le faamaoni o se uiga faaleatua taua lea i le tele o isi faatuatuaga i talatusi faasolopito. Fai mai le tusisolo, o Robert Burns, “O se tagata faamaoni, o le galuega aupito tamalii lea a le Atua.” 21 Toetoe o soo se mea lava, e lagona e tagata faatuatua latou te tali atu i le Atua ona o lo latou faamaoni. O le mafuaaga lena na salamo ai le tagata lea mai Kalefonia mai lana faatinoga lē faamaoni sa fai.
I se lauga o se faauuga i le tausaga na te’a nei, na faasoa mai ai e Clayton Christensen, o se polofesa mai Harvard ma o se taitai foi faale-Ekalesia, se tala moni o sana paaga faalegaluega mai se isi atunuu, sa a’otauina i tulaga faatemokarasi. Sa ofo lenei uo i le matua taua o tapuaiga faalelotu i le faatemokarasi. Sa ia ta’ua patino e faapea, i atunuu e aoao ai tagatanuu a’o laiti ia lagona latou te tali atu i le Atua mo le faamaoni ma le amiosa’o, o le a latou tausisia tulafono ma faiga e faalauiloa ai manatu faatemokarasi e ui lava ina lē faamalosia. I atunuu e le moni ai lenei mea, e le mafai ona lava ni leoleo e faamalosia amioga faamaoni. 22
E manino lava o tulaga faatauaina o le tauleleia e tusa ai ma le faamaoni, e mafai ona taua lana matafaioi e faia i le faavaeina o le malamalama ma le upumoni ma le faaleleia o tagata, ma e tatau ona faatauaina e i latou e leai se faatuatua.
Taulimaina o Fanau Uma a le Atua o ni Uso ma Tuafafine
O se faataitaiga lona lua o le auala e avea ai le faatuatuaga faalelotu ma manuia o nuu ma aumaia ai le malamalama i le lalolagi, o le matafaioi lea a le tapuaiga faalelotu i le taulimaina o fanau uma a le Atua o ni uso ma ni tuafafine.
E toatele faalapotopotoga e faavae i le faatuatua i seneturi e lua talu ai, ua taulamua i le aapa atu ma laveai mai i latou na feagai ma tulaga e ogaoga le leaga aua sa latou talitonu na faia tagata uma i le faatusa o le Atua. 23 O William Wilberforce, o se tagata iloga o Peretania Tele, o se faataitaiga lelei tele lea. 24 “O Grace Ofoofogia”, le viiga ootia, ma le tifaga faagaeetia o le igoa lava lena, e pu’e mai ai le lagona i le popofou o le 1800, ma faamatala ai le tala o lana taumafaiga lototoa. O taumafaiga faifai pea a Wilberforce, o nisi ia o laasaga muamua i le tuuitiitia o lenei faiga mataga, pulefaamalosi, matautia, ma le piopio. I le avea ai o se vaega o lena taumafaiga, sa agai atu ai o ia faatasi ma isi taitai, e toe faatulaga le tulaga tauleleia lautele. Sa talitonu o ia o a’oga ma le malo e tatau lava ona faavae i tulaga tauleleia. 25 “O lana… vaaiga mamao i le faatamaoaigaina i tulaga tauleleia ma le faaleagaga o le mea lea sa ia soifua ai, pe o le puipuia o le faavae o le faaipoipoga, osofaia o faiga o fefaatauaiga o pologa po o le matua puipuia malosi o le aso Sapati.” 26 Faatasi ai ma le malosi tele, sa ia fesoasoani ai e faapotopoto ia taitai mo le tauleleia ma agafesootai o le atunuu i se tauiviga a le atunuu atoa e faasagatau atu ai i amio mataga. 27
I le popofou o le talafaasolopito o la tatou Ekalesia, o le toatele lava o o tatou tagata sa tetee i le nofopologa. 28 O se mafuaaga taua lenei, faatasi ai ma o tatou talitonuga faalelotu, o le matamataita ma le matautia o le au faatupu faalavelave sa latou aafia ai, lea na iu ai i le poloaiga na tuuina atu e Kovana Boggs i Misuri ina ia fasiotia. 29 I le 1833 na maua ai e Iosefa Samita se faaaliga sa faapea mai, “E le tatau i soo se tagata ona nofo pologa i se tasi tagata.” 30 O la tatou tautinoga i le saolotoga o tapuaiga ma le taulimaina o tagata uma o ni atalii ma ni afafine o le Atua, e totonugalemu i la tatou aoaoga faavae.
O ni faataitaiga nei se lua o mataupu faavae e faavae i tulaga faatauaina, e matua faamanuiaina ai tagata. E tele lava isi faataitaiga. E tatau ona tatou taufai galulue i tatou lava ma lagolagoina tagata tauleleia ma le amiosa’o e fesoasoani e toe atiina ae tulaga faatauaina o le amiomama o le a faamanuiaina ai le nuu atoa.
Se’i ou faamanino atu, e manaomia ona lagona leo uma e tagata lautele. Pe faalelotu pe faalelalolagi ia leo, e le tatau ona gugu. E le gata i lea, e le tatau ona tatou manatu faapea talu ai o nisi o o tatou manatu e afua mai i mataupu faavae faalelotu, ona otometi ai lea ona taliaina pe faatulaga muamua. Peitai, o loo manino foi o na manatu ma tulaga faatauaina e alagatatau ona toe iloiloina lo latou taua.
O le faavae moni o la tatou aoaoga faavae e mafai ona avea ma se tagavai o le malamalama i le lalolagi ma e mafai ona avea ma se ‘au soofaatasi mo le ola mama ma le faatuatua ia Iesu Keriso. E tatau ona tatou puipuia o tatou aiga ma ia taulamua faatasi ma tagata uma o faamoemoega lelei i le faia o mea uma e mafai ona tatou faia e faasaoina le malamalama, faamoemoe, ma le ola mama i o tatou nuu.
Afai tatou te ola ma folafola atu nei mataupu faavae, o le a tatou mulimuli ia Iesu Keriso o ia o le malamalama moni o le lalolagi. E mafai ona avea i tatou ma se ‘au mo le amiotonu i sauniuniga mo le Afio Mai Faalua o lo tatou Alii ma le Faaola, o Iesu Keriso. Ua tatou nofo faatalitali atu mo lena aso matagofie pe a “pepese loto ua saoloto pe a toe susulu le malamalama i le lalolagi atoa.” 31 I le suafa paia o Iesu Keriso, amene.
Show References
-
1. Tagai Richard Hough and Denis Richards, The Battle of Britain: The Greatest Air Battle of World War II (1989), 264.
-
2. Attributed to Sir Edward Grey. See “When the Lights Go On Again (All over the World),” wikipedia.org.
-
3. Tagai Mataupu Faavae ma Feagaiga 88:11–13. O le Malamalama o Keriso o le “malamalama lea o loo i mea uma, e faaola i mea uma, o le tulafono lea e pulea mea uma” (fuaiupu 13). Mo se malamalamaaga maua’i i le Malamalama o Keriso, ma le eseesega i le va o le Malamalama o Keriso ma le Agaga Paia, tagai Boyd K. Packer, “O Le Malamalama o Keriso,” Liahona, Apr. 2005, 8–14.
-
4. Moronae 7:19
-
5. Tagai Jacques Barzun, From Dawn to Decadence: 500 Years of Western Cultural Life (2000), 798.
-
6. Mataupu Faavae o le Faatuatua 1:13
-
7. Mataio 5:16
-
8. Roger B. Porter, “Seek Ye First the Kingdom of God” (talk given at Cambridge University Ward, Cambridge Massachusetts Stake, Sept. 13, 2009).
-
9. Mamona 6:17.
-
10. Mamona 8:3.
-
11. Tagai John Micklethwait and Adrian Wooldridge, God Is Back: How the Global Revival of Faith Is Changing the World (2009).
-
12. Tagai Diana Butler Bass, “Peace, Love and Understanding” (review of God Is Back, by John Micklethwait and Adrian Wooldridge), Washington Post National Weekly Edition, Jul. 27–Aug. 2, 2009, 39.
-
13. Tagai David D. Kirkpatrick, “The Right Hand of the Fathers,” New York Times Magazine, Dec. 20, 2009, 27.
-
14. Tagai Kirkpatrick, “The Right Hand of the Fathers,” 27. Robert P. George teaches that either we have moral reason and free choice or we have amorality and determinism.
-
15. Mataupu Faavae ma Feagaiga 84:46.
-
16. Mataupu Faavae ma Feagaiga 84:48.
-
17. Boyd K. Packer, Liahona, Ape. 2005, 8.
-
18. Mosaea 29:26–27.
-
19. Tagai Margaret Somerville, “Should Religion Influence Policy?” www.themarknews.com/articles/1535-should-religion-influence-policy.
-
20. Tagai Zhao Xiao, “Market Economies with Churches and Market Economies without Churches,” 2002, www.danwei.org/business/churches_and_the_market_econom.php. This Chinese government economist argues that a moral underpinning is necessary to prevent people from lying and injuring others.
-
21. “The Cotter’s Saturday Night,” in Poems by Robert Burns (1811), 191
-
22. Tagai Clayton M. Christensen, “The Importance of Asking the Right Questions” (commencement speech, Southern New Hampshire University, Manchester, N.H., May 16, 2009).
-
23. Tagai Kenese 1: 26.
-
24. Tagai William Hague, William Wilberforce: The Life of the Great Anti-Slave Trade Campaigner (2007), 352–56.
-
25. Tagai Hague, William Wilberforce, 104–5.
-
26. Hague, William Wilberforce, 513.
-
27. Tagai Hague, William Wilberforce, 107–8.
-
28. Tagai James B. Allen and Glen M. Leonard, The Story of the Latter-day Saints, 2nd ed. (1992), 93, 120, 202.
-
29. Tagai Leonard J. Arrington and Davis Bitton, The Mormon Experience: A History of the Latter-day Saints, 2nd ed. (1992), 48–51; see also Clyde A. Milner and others, The Oxford History of the American West (1994), 362: “Proslavery settlers and politicians persecuted them mercilessly.”
-
30. Mataupu Faavae ma Feagaiga 101:79.
-
31. Laina faaiu o le pese, “When the Lights Go On Again All Over the World.”
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Lauga faafetai
Lauga Faafetai - One Samo.
Can someone help me out with a samoan lauga faafetai please?
Lauga Faafetai Samoa, fre.
Lauga Faafetai Samoa Papers and Research , find free PDF download from the original PDF search engine.
Login - Lauga Samoa ma le.
... 70 tausaga o Seve Ailima Lalau, Saanapu - 21 Iulai,2011; Lauga Faaipoipoga i Sigatoka, Fiji; Lauga o le Faauuga : Iunivesete Aoao o Samoa, 9 Tesema,2010. Lauga Faafetai i le ...
ALAGAUPU FA quot;ASAMOA -.
just wanted to know if anyone could help me with words to say in a lauga faafetai for guest amp; vistors as the host. please email me on phat.islander@hotmail.com
FAALUPEGA O AFIOAGA MA AL.
... na maua ai le sagauga ma po'o ai foi le to'oto'o e lauga ... Faafetai Tuna mo le faasoa e talitonu o lou itumalo o se tasi o itumalo iloga i le talafaasolopito o mea na ...
LAUGA AFIOGA I LE PALEMIA.
LAUGA AFIOGA I LE PALEMIA TUILAEPA S. MALIELEGAOI FAAFETAI MO LE FAIGA PALOTA AOAO MA TOFIA MINISITA FOU MAOTA FONO ... Ua e momoli mai foi le finagalo o Le Atua, se'i utufia ...
Lauga Afioga i le Palemia.
Lauga Afioga i le Palemia, Tuilaepa S. Malielegaoi Faafetai mo le Faiga Palota Aoao ma tofia ... mai foi le finagalo o Le Atua, se ... FAAUUGA; TUSI I LE FAATONU; E AFUA MAI MAUGA ...
Lauga Faasamoa
Lenei e le tala lelei Fluent with the ears of pe mata Samoa faafetai a book for lauga by faleapa fps doug youtube, Tofu lava ma alagaupu on facebooksign up for ...
Lauga: Tanielu. 4: 27
Lauga; Travel; Health; Sunday Reading; Helping Hand ... faatagaina e le faiga malo i lea atunuu i se taimi e le i mamao atu. Mo ... Faafetai ia Nepukanesa ua faamaulalo lona loto i ...
LAUGA FAA LE TUSI PAIA SA.
LAUGA FAA LE TUSI PAIA SAMOA (38094 books and magazines)
Copyright © AllWebGallery. All rights reserved.


text:
Ua i ai vavega i soo se mea pe a malamalama i le perisitua, faamamaluina lona mana ma faaaogaina tonu, ma tuu i ai le faatuatua.
O’u uso pele, se mea ina a lelei o lo tatou toe mafuta ai. Soo se taimi lava ou te auai ai i se sauniga aoao a le au perisitua, ou te mafaufau ai lava i aoaoga a nisi o taitai iloga a le Atua sa tulei saunoa i sauniga aoao a le au perisitua o le Ekalesia. O le toatele ua fai i lagi folauga, ae sa latou tuuina mai ia i tatou se taitaiga musuia mai la latou utaga poto, mai le taele o o latou agaga, ma mai le mafanafana o o latou loto. Ou te faasoa atu ia te outou i le po nei nisi o a latou aoaoga e faatatau i le perisitua.
Mai le Perofeta o Iosefa Samita: “O le Perisitua o se mataupu faavae faavavau, ma sa i ai faatasi ma le Atua mai le vavau, ma o le a oo atu i le faavavau, e aunoa ma se amataga o aso po o se iuga o tausaga.”1
Mai i upu a Peresitene Uilifoti Uitilafi, ua tatou aoao ai: “O le Perisitua Paia o le auala lea e fesootai mai ai ma feutagai ai le Atua ma tagata i le lalolagi; ma o avefeau faalelagi sa asiasi mai i le lalolagi e fesootai ma le tagata, o ni tamalii sa umia ma faamamaluina le perisitua a o soifua ai i le tino; ma o mea uma sa fuafua e le Atua e faia mo le faaolataga o le tagata, mai le oo mai o le tagata i le lalolagi e oo atu i le togiolaina o le lalolagi, sa faia ma o le a faia e ala i le mana o le perisitua faavavau.”2
Sa toe faamanino mai e Peresitene Iosefa F. Samita: “O le perisitua … o le … mana o le Atua na faamatuu mai i le tagata lea ua mafai ai e le tagata ona galue i le lalolagi mo le faaolataga o le aiga o tagata, i le suafa o le Tama ma le Alo ma le Agaga Paia, ma galue ai ma le pule tatau; e le taumateina lena pule, e le nonoina mai augatupulaga ua maliliu pe ua mavae atu, ae o le pule na tuuina mai i le taimi lenei o loo tatou ola ai e ala i le auaunaga a agelu ma agaga mai luga, e tuusao lava mai le afioaga o le Atua Silisiliese.”3
Ma le saunoaga mulimuli mai ia Peresitene Ioane Teila: “O le a le perisitua? … O le malo o le Atua, pe o i le lalolagi po o le lagi, aua o le mana lena, faitalia, po o le mataupu faavae o loo pulea ai mea uma i le lalolagi po o le lagi, ma o le mana foi lena o loo puipuia ai ma lagolagoina mea uma. Na te pulea ai mea uma—na te taitai ai mea uma—na te lagolagoina ai mea uma—ma e aofia ai i mea uma e fesootai ma le Atua ma le upumoni.”4
Oka se faamanuiaina o lo tatou i ai iinei i nei aso e gata ai, i le taimi ua i ai le perisitua a le Atua i le fogaeleele. Se avanoa ina a mamalu ua tatou umia ai lena perisitua. O le perisitua ua le o se meaalofa ae o se poloaiga e auauna atu, o se avanoa e faaleleia ai le faaleagaga, ma o se avanoa e faamanuia ai olaga o isi.
Faatasi ai ma nei avanoa ua aumai faatasi ai ma matafaioi ma tiute. Ou te fiafia ma faapelepele i le upu tautupu o le tiute ma mea uma lava e faatatau i ai.
I se tasi tofiga, po o se isi, o lea faatulagaga po o se isi, sa ou auai ai i sauniga a le au perisitua i le 72 tausaga ua mavae—talu ona faauuina a’u o se tiakono i le 12 o o’u tausaga. Ua matuai televave tele le taimi. O loo o faatasi lava o tatou tiute e fai ma le taimi. E oo mai faigata ma feteenaiga ma toe mou atu, ae o le taua mo agaga o tagata e faaauau pea lava e le malolo. E pei o le leo o le pu le oo mai o le afioga a le Alii ia te oe, ia te a’u, ma i latou uma ua umia le perisitua i soo se mea. “O le mea lea, ia tuu atu nei i tagata taitoatasi e aoao lona tiute, ma galue i le tofi ua tofi i ai o ia, i le filiga atoa.”5
Na oo mai le valaau o le tiute ia Atamu, ia Noa, ia Aperaamo, ia Mose, ia Samuelu, ia Tavita. Na oo mai i le Perofeta o Iosefa Samita ma i latou uma na suitulaga ia te ia. Na oo mai le valaau o le tiute i le taulealea o Nifae ina ua aoaoina o ia e le Alii, e ala i lona tama o Liae, e toe foi ma ona uso i Ierusalema e aumai papatusi apamemea mai ia Lapana. Sa muimui uso o Nifae, ma fai mai o se mea faigata lea ua faatonuina ai i latou. O le a le tali a Nifae? Fai mai a ia, “O le a ou alu ma fai mea ua poloaiina e le Alii, aua ua ou iloa e le tuuina mai e le Alii ni poloaiga i le fanauga a tagata, vagana o le a saunia e ia se ala mo i latou ina ia mafai ai ona latou faataunuuina o le mea ua ia poloaiina ai i latou.”6
A oo mai lena lava valaau ia te oe ma a’u, o le a la tatou tali? Pe tatou te muimui ea, e pei o Lamana ma Lemuelu, ma fai atu, “O se mea faigata lenei ua manaomia ai i tatou”?7 Pe tatou te taitasi ma fai atu faatasi ma Nifae, “O le a ou alu. O le a ou faia”? Pe o le a tatou naunau ea e auauna atu ma usiusitai?
E i ai taimi e foliga mai ai le poto o le Atua e valea pe ua faigata tele, ae o se tasi o lesona aupito sili ma taua e mafai ona tatou aoaoina i le olaga nei o le, a fetalai loa le Atua ma usitai i ai se tagata, o le a sa’o pea lava lena tagata.
A ou mafaufau i le upu tiute ma le ala e mafai ai ona faamauoaina o tatou olaga ma olaga o isi ona o le faatinoina o o tatou tiute, ou te manatuaina upu na tusia e se tusisolo ma se tusitala lauiloa:
Sa faaupuina e Ropati Lui Sitivenisone i se isi itu. Fai mai a ia, “Ua ou iloa le uiga o le fiafia, aua ua ou faia galuega lelei.”9
A tatou faatinoina o tatou tiute ma faaaoga lo tatou perisitua, o le a tatou maua le olioli moni. O le a tatou maua le lotomalie i le faamae’aina o a tatou galuega.
Sa aoaoina i tatou i tiute patino o le perisitua o loo tatou umia, pe o le Perisitua Arona po o le Mekisateko. Ou te uunaia oe e mafaufau lelei i na tiute ona fai lea o mea uma i lou malosi e faataunuu ai. Ina ia mafai ona faia, e tatau i tagata taitoatasi ona agavaa. Ia i ai ni o tatou lima e sauniuni, lima mama, ma lima e naunautai ina ia tatou auai i le tuuina atu o mea e finagalo lo tatou Tama Faalelagi ia maua e isi mai ia te Ia. Afai tatou te le agavaa, e mafai ona tatou le mauaina le mana o le perisitua; ma afai tatou te le mauaina, ua tatou le maua le ute o le faaeaga. Ia tatou agavaa e auauna atu.
Na saunoa Peresitene Harold B. Lee, o se tasi o faiaoga maoae i le Ekalesia: “A avea se tasi ma se e umia le perisitua, ona avea lea o ia ma se sui o le Alii. E tatau ona ia mafaufau i lona valaauga e faapei o la e i ai i le feau a le Alii.”10
I le taimi o le Taua Lona Lua a le Lalolagi, i le amataga o le 1944, sa tulai mai se aafiaga sa aofia ai le perisitua a o nofoia e le marini a le Iunaite Setete le Motu Amu o Kaualeni, o se vaega o Atumotu o le Atu Maresala e i ai i le Vasa Pasefika pe tusa o le va o Ausetalia ma Hawaii. O le mea na tupu, sa faamatalaina e se tusitala—e le o se tagata o le Ekalesia—sa faigaluega i se nusipepa i Hawaii. I le tusiga o le nusipepa i le 1944, na ia tusia ai le tala ina ua mavae le mea na tupu, sa ia faamatalaina ai o la’ua ma lana soa sa i ai i le galufati lona lua i tua atu o le marini i le Motu Amu o Kaualeni. A o la pasi atu, sa la vaaia se marini talavou o tafetafea i le sami e u i lalo foliga, e manino lava sa matua manu’a. Sa mumu le sami papa’u sa siomia ai o ia, i lona toto. Ona la matauina lea o se isi marini o agai atu i lana uo lea e manu’a. Sa manu’a foi le marini lona lua, ma lona lima tauagavale ua le aoga sa tautau ifo i lona itu. Sa ia si’i a’e i luga le ulu o le marini lea sa tafetafea i le vai, ina ia puipuia mai le malemo. I se leo gatete sa ia tauvalaau ai mo se fesoasoani. Sa toe tilotilo atu le tusitala i le taulealea lea e siiina ma valaau atu i ai, “Atalii, e leai se mea e mafai ona ta faia i lena tama.”
“Ona sosoo lea,” sa tusia e le tusitala, “Sa ou vaai i se mea ou te lei vaai muamua lava i ai. Sa alu atu lenei taulealea, ua matua manu’a tuga foi ia, i le matafaga faatasi ai ma le tino o lana uo marini ua foliga mai ua maliu. Na ia tuu le ulu o lana uo i luga o lona tulivae. … Se ata ina a mata’ina—o nei taulelea uma e toalua ua manunu’a—e … mama i laua uma, ma aulelei, e ui lava i lo la tulaga mafatia. Ma sa punou ifo le tasi taulealea i luga o le isi ma fai mai, ‘Ou te poloaiina oe, i le suafa o Iesu Keriso, ma i le mana o le perisitua, ia tumau lou ola seia mafai ona ou aumaia se fesoasoani faafomai.’” Sa faaiu e le tusitala lana tusiga: “O matou toatolu [marini e toalua ma a’u] o loo i ai iinei i le falemai. E le iloa e fomai [pe na faapefea ona ola i la’ua], ae ou te iloa.”11
Ua i ai vavega i soo se mea pe a malamalama i le perisitua, faamamaluina lona mana ma faaaogaina tonu, ma tuu i ai le faatuatua. A suia e le faatuatua le le talitonu, a aveesea e le auauna atu ma le le manatu faapito ia taumafaiga faapito, e faataunuuina e le mana o le Atua Ona faamoemoega.
E mafai ona oo mai ma le filemu le valaau o le tiute pe a tatou tuu atu i le perisitua e tali i tofiga tatou te maua. Na tautino mai e Peresitene Siaosi Alapati Samita, lena taitai agamaulalo ae mataalia, “O lou tiute muamua o le aoao ia iloa mea e finagalo ai le Alii ona, auala lea i le mana ma le malosiaga o Lana Perisitua paia, e faalautele ai lou valaauga i luma o ou uso a tagata … ona fiafia lea o tagata e mulimuli atu ia te oe.”12
O lena valaau o le tiute—o se valaau e lei matuai lofituina ae o se valaauga na fesoasoani ai e laveai se agaga—na oo mai ia te au i le 1950, ina ua faatoa valaauina au e avea ma epikopo. O o’u tiutetauave o se epikopo, e tele ma e eseese foi, ma sa ou taumafai i le mea sili sa ou mafaia e faia mea uma sa manaomia ou te faia. O le taimi lena o loo feagai le Iunaite Setete ma se isi taua ese. Ona o le toatele o tagata o la matou au paia sa tautua i le fitafita, sa aumai ai se faatonuga mai le laumua o le Ekalesia mo epikopo uma e lesitala ia fitafita taitasi mo le Church News ma le Improvement Era, o le mekasini a le Ekalesia i lena taimi. E le gata i lea, sa faatonuina epikopo taitasi e tusi atu lava ia, ni tusi i masina taitasi i fitafita taitasi mai lana uarota. E 23 alii mai la matou uarota sa tautua i le militeli i le taimi lea. Sa faia e korama a le perisitua se taumafaiga, ia maua ai tupe e totogi ai lesitala mo lomiga. Sa ou faatinoina le galuega, le tiute, e tusi ai ni a’u tusi se 23 i masina taitasi. I le mavae ai o nei tausaga uma, o loo ia te au pea ni kopi o le tele o a’u tusi ma tali sa ou mauaina. E vave lava ona maligi o’u loimata pe a ou toe faitauina nei tusi. O se olioliga le toe aoao i se tautoga a se fitafita e ola i le talalelei, se faaiuga a se seila e faatumauina le faatuatua ma lona aiga.
I se tasi afiafi sa ou tuuina atu ai i se tuafafine i le uarota se faaputuga o tusi e 23 mo le masina lea. O lona tofiga o le meliina ma tausia se lisi o tuatusi e sui i taimi uma. Sa tilotilo o ia i se tasi o teutusi ma, fai mai a o ataata, “Epikopo, e te le fiu lava? O se tasi foi lea o tusi ia Brother Bryson. O le 17 ai lea o tusi ua e auina atu ia te ia ae leai lava se tali.”
Sa ou tali atu, “Ia, atonu o le masina lenei.” Ae o le mea na oo i ai, o le masina lena. O le taimi muamua lea, sa ia tali mai ai i la’u tusi. O lana tali o se faamanatu taua, o se ‘oa. Sa auauna atu o ia i se nuu mamao, e tuufua, ma sa ma’i manatu, ma tuua na o ia. Sa ia tusi mai, “Le Epikopo Pele, e le o a’u o se tagata e fiafia e tusitusi.” (Sa tatau ona ou ta’uina ia te ia lena mea i masina ua mavae.) Sa faaauau lana tusi, “Faafetai atu mo le Church News ma mekasini, ae sili ai ona ou faafetai atu ia te oe mo au tusi. Ua ou susueina se lautusi fou o lo’u olaga. Ua faauuina au o se ositaulaga i le Perisitua Arona. Ua tumu lo’u loto. O a’u o se tagata fiafia.”
E lei sili atu le fiafia o Brother Bryson nai lo lona epikopo. Sa ou aoaoina le faaaogaaga tonu o le faaupuga “Fai [lou] tiute; i le mea sili; tuu mea o totoe i le Alii.”13
I ni tausaga mulimuli ane, a o auai i le Siteki a Salt Lake Cottonwood, a o avea James E. Faust ma ona peresitene, sa ou faamatalaina ai lena tala i se taumafaiga e uunaia le gauai atu i o tatou fitafita. Ina ua mae’a le sauniga, sa sau i luma se taulealea aulelei. Sa ia uuina lo’u lima ma fesili mai, “Epikopo Monson, o e manatuaina a’u?”
Sa faafuasei ona ou matauina o ia. “Brother Bryson!” sa ou fai atu ai. “O a mai oe? O a au mea o fai i le Ekalesia?”
Sa tali mai ma se lagona lelei o le mitamita, “O lea e manuia. O loo ou i ai i le au peresitene o la’u korama a toeaina. Toe faafetai atu mo lou popole mo au ma au tusi sa e auina mai, ma o loo ou teuina pea.”
Uso e, e manaomia e le lalolagi la tatou fesoasoani. Pe o tatou faia ea mea uma e tatau ona tatou faia? Pe o tatou manatuaina upu a Peresitene Ioane Teila? “Afai tou le faalauteleina o outou valaauga, o le a faamasinoina outou e le Atua mo i latou semanu tou te laveaiina pe a na fai o outou tiute”?14 O loo i ai vae e faatutu, o lima e u’u mai, o mafaufau e faamalosiau, o loto ia musuia, ma agaga e laveai. O loo faatalitali mai ia te oe ia faamanuiaga o le faavavau. Ua ia te oe le avanoa e lē ia matamata ai ae ia auai ai i le faatinoga o le auaunaga faaleperisitua. Ia tatou faalogo ma usitai i le faamanatu musuia o loo maua i le Tusi a Iakopo: “A ia fai outou ma e anaana i le upu, a e aua le na ona faalogologo i ai, o faaseseina ai outou e outou.”15
Ia tatou aoao ma mafaufau i o tatou tiute. Ia tatou naunau ma agavaa e auauna atu. Ia tatou mulimuli i tulagaaao o le Matai i le faatinoina o o tatou tiute. A tatou savavali i le ala na savalia e Iesu, o le a tatou iloa e sili atu o Ia i le na o se pepe i Peteleema, e sili atu i le na o se atalii o le kamuta, e sili atu nai lo na o se faiaoga aupito silisili na soifua ai. O le a tatou iloa o Ia o le Alo o le Atua, o lo tatou Faaola ma lo tatou Togiola. Ina ua oo mai ia te Ia le valaau o le tiute, sa Ia tali atu, “Le Tama e, ia faia lou finagalo, ma e a oe pea le mamalu e faavavau.”16 Ia taitasi i tatou ma faia foi faapena, ou te tatalo ai i Lona suafa paia, le suafa o Iesu Keriso, le Alii, amene.
Vis henvisninger
-
1. Aoaoga a Peresitene o le Ekalesia: Iosefa Samita (2007), 104.
-
2. Aoaoga a Peresitene o le Ekalesia: Wilford Woodruff (2004), 38.
-
3. Joseph F. Smith, Gospel Doctrine, 5th ed. (1939), 139–40; faaopoopo le faamamafa.
-
4. Aoaoga a Peresitene o le Ekalesia: Ioane Teila (2001), 119.
-
5. Mataupu Faavae ma Feagaiga 107:99; faaopoopo le faamamafa.
-
6. 1 Nifae 3:7; tagai foi i fuaiupu 1–5.
-
7. Tagai i le 1 Nifae 3:5.
-
8. Rabindranath Tagore, i le William Jay Jacobs, Mother Teresa: Helping the Poor (1991), 42.
-
9. Robert Louis Stevenson, i le Elbert Hubbard II, comp., The Note Book of Elbert Hubbard: Mottoes, Epigrams, Short Essays, Passages, Orphic Sayings and Preachments (1927), 55.
-
10. Stand Ye in Holy Places: Selected Sermons and Writings of President Harold B. Lee (1976), 255.
-
11. I le Ernest Eberhard Jr., “Giving Our Young Men the Proper Priesthood Perspective,” typescript, July 19, 1971, 4–5, Church History Library.
-
12. George Albert Smith, i le Conference Report, Apr. 1942, 14.
-
13. Henry Wadsworth Longfellow, “The Legend Beautiful,” i le The Complete Poetical Works of Longfellow (1893), 258.
-
14. Aoaoga: Ioane Teila, 164.
-
15. Iakopo 1:22.
-
16. Mose 4:2.


text:
KarL Uilelea
""
-
Lotofaga Baraua Uilelea
faku moa e fai ai se supo...
-
Salamasina Sanele
happy birthday Ui...avaku le mea lea faamaguia ai lou aso fagau..xoxox
-
KarL Uilelea
Kalofa e, ia bebo ua makua'i dry koe mago lava lolz..
-
Samasoni Nafatali
Talofa Uso, O a mai lega iku? Ai ua kau uma le malulu o le kou akugu'u a? Ia o lea fo'i fa'akoa kau uma aku le malulu o legei akugu'u. O e kaalo po'o ua e fa'asaga e fai le aiga?hehehe. Vave alii oga ko'akele gai o oulua alo. Ia magnuia lava le saugi aku i le Sapati. Avaku le faku lea e fa'amafagafaga ai le po. Alofa aku uso.
-
Lotofaga Baraua Uilelea
Talofa lava..ua mai oukou? Lea e malolosi uma makou..ia lea koa maua lea ose avagoa e bebo ai le comp a legei aiga..ae alofa aku ia Sina ma kamaiki lea e alolofa uma aku makou
-
Isa Leota
Ia ua lelei moe umi ... ova lou kuluku lea ua iai! Ia okay la, ole a foi le umi e faakalikali ai se text?? LOL Okay hear from you soon. Maguia le aso
-
Isa Leota
Ui e iai se lua kelefogi ole fale e vili aku ai e faakakau i kakou fogokaga ma mea e fai? Kalosaga mai gisi ole kakou au-fogo, le fogo lea ga e misia lol, e faigofie pe a vili aku ile landline ... fa'amolemole lava
-
Isa Leota
Ole magaku o oe o Eva gae ke fai iai ... sau oe ma se kakou ulo koko alaisa ma kuu ga mea o le pepelo eiloa hahahaha ... maguia foi le vaiaso ...
-
LiNa Alefosio.
helo oka oka fefe ko ah e iloa mai g o au lolz ia o lea foi ae malolosi uma ia kukusa uma kakou ua ova foi le malulu ia ua e iloa foi au o lea ou ke pikoguu luga gei lolz oka hope everythingz ok with you? gud to hear frum you!!!! se fai ma tingo mai lolz alofa aku ia a iai sou facebook g kago lea add au lolz leaga ua kau le magaia foi le bebo vaai ae koe tingo mai g amai lea o le faku lolz takcare alofa aku ia oe and the kidz mea mumu lea faamagaia ai lou aso dear!!!!!
-
Isa Leota
Ui fa'amolemole le kakou fogo lea ua kolo mole aso sa gei (8 Aukuso) ile 2pm, fale o Samuga. Maguia feau ma galuega o legei vaiaso
-
Soo Siu Talatala
malo sole??oa mai lou oe kamaikiki? lae alofa mai Koge ia oe magaia le au lakapi kauakiae a kamaiki ole guu lae fai,kaikai e puipuifaku n kovia.le lava le kolegi ae vave kele maka pe a igu le pia makuai lami ai lava le au fili a apia ga lakou kaaalo..lol,ia a fogo foi lea ua koe kolo kalu ai le kou le omai gi fogo vaai seiloga o meaai koa kou vave mai ..ok sole manuia galuega ole vaiaso. lau kasi lea ga aumai ia migi
-
Kereti Lotu
E sao oe o le pauuga a lega e kasi e ese le malulu o legei akuguu.Gao le faigaluega a ma faappuu i le fale le mea lea e fai.Ok faafetai asiasi mai i sio matou pitonuu alofa atu manuia toe taimi o le sapati i legei aso.
-
Toese. Leaana
oka glad to hear that u and fambam r fine...ia o lea foi e feola legei aiga...ova foi se pisi lakou ia kau update aku galuega a le malo kei kuli sesi...ia leaga e fai le kai blocking a le makou ofisa i websites ia ia o le mea lega ua seasea ai lava koe oo mai i le bebolo...ia heres my addy toese.uelese@sbs.gov.ws tinko mai pea avagoa...manuna le wkend...regards to u n fambam.....
-
Lotofaga Baraua Uilelea
sole ua mai oukou?lea e seki uma makou alofa aku mo oukou uma...
-
Lotofaga Baraua Uilelea
happi niu yea....
-
Lotofaga Baraua Uilelea
malo ui,oa mai oukou,alofa aku ia sina ma kamaiki..... kusikusi mai,lae alofa aku makou uma.....
-
Moega Uilelea
sole oa mai lega iku, o feola ea poo ua kafea uma i le sunami
-
Lotofaga Baraua Uilelea
Hi big brada ua mai oukou?ia lea e maguia uma makou igei..ia lea koa maua se avagoa e bebo ai ile ph ale kkou koeaig..ia lea makou ke i ma manai ma log kig lea e omai e asi sik..ia koe fikaui akili alo4 aku ia oukou uma..
-
Uilelea-Petaia Aiga
hey cuz, just dropping by to see how you and the family are doing. all is well here. everyone is good. send our love to the family and take care! love, angie


text:
E tatau ona tatou lafoai uma a tatou agasala, tele pe laiti, mo le taui a le Tama o le ola faavavau.
Na fesili le Faaola i Ona soo i le fesili lenei: “Se a foi se mea e avatu e le tagata e togiola a’i lona ola?”1
O se fesili lenei na aoao mai e lo’u tama ou te mafaufau i ai ma le faaeteete i tausaga ua mavae. A o ou tuputupu a’e, sa tofi mai e o’u matua a’u feau e fai i le fale ma totogi mai se alauni ia te au mo lena galuega. Sa masani ona ou faaaogaina lena tupe, e sili laitiiti atu i le 50 sene i le vaiaso, ou te alu ai i le tifaga. O aso na o le tau o se pepa mo le tifaga sa na o le 25 sene mo se tamaitiiti e 11 tausaga. Ona totoe ai lea o le 25 sene e faaalu i lole laau, lea sa 5 sene i le lole. O se tifaga ma ni lole laau se lima! E leai se mea na sili atu nai lo lena mea.
Sa lelei mea uma seia oo ina atoa lo’u 12 tausaga. O le tutu ai i le laina i se tasi aoauli, sa ou iloa ane o le tau o le pepa tifaga mo se tagata e 12 tausaga le matua ua 35 sene, o lona uiga la, o le a leai isi lole laau e lua. O le le saunia lelei e fai lena ositaulaga, sa ou faapea ifo ai ia te a’u lava, “E tutusa lava ou foliga e pei o le vaiaso na te’a nei.” Na ou laalaa atu ma fai atu mo se pepa tifaga e 25-sene. Sa le’i emo le tali tupe ma sa ou faatauina au lole laau masani e lima ae le tolu.
O lo’u fiafia ai i lena mea na ausia, sa ou telea’i atu ai i le fale e faamatala i lo’u tama lo’u laki tele. A o o’u talatala atu i ai faamatalaga, sa leai sana tala na fai mai. Ina ua uma la’u faamatalaga, sa na ona tilotilo mai lava ia te a’u ma fai mai, “Atalii, e te faatauina atu lou agaga mo se limasene?” O ana upu sa tuia ai lo’u fatu e sefululua tausaga le matua. O se lesona sa le mafai ona galo ia te a’u.
O tausaga mulimuli ane sa ou fesiligia ai lena fesili e tasi i se Perisitua Mekisateko e le toaga i le Lotu. O ia o se alii lelei sa alofa i lona aiga. Ae peitai, sa le’i toe auai o ia i le lotu mo le tele o tausaga. Sa i ai sona atalii talenia sa taalo i se autaalo iloga e femalagaai ia latou tauvaga sa fai aoga taaloga ma taaalo i Aso Sa. Sa manumalo lena au i nisi o taaloga sue siamupini tetele. A o ma feiloai, sa faamanatu maia ia te ia e faapea, o le avea ai ma se tagata e umia le perisitua, sa folafola atu ia te ia, afai na te faalauteleina lana tautoga ma le feagaiga, o le a ia maua “o mea uma ua i ai i ai i [lo tatou] Tama o le a tuu atu ia te ia.”2 Ona ou fesili atu lea ia te ia, “Pe sili atu le taua o le siamupini i le atunuu nai lo mea uma ua i ai i le Tama?” Sa ia fai mai lemu, “Ua ou iloa atu lou manatu” ma faia ai lea o se taimi tuupoina e feiloai ai ma lona epikopo.
O aso nei e ese le faigofie ona aafia i le malomaloa o le lalolagi—e ui i le lelei o tatou faamoemoega. Ua faamalosia i tatou e le lalolagi ina ia e “[vaai] i talaatu o le faailoga.”3 Sa fesili talu ai nei se tagata ia te a’u, “Pe e afaina lava se inu [ava] se tasi?” O mafai ona e iloa o le fesili lena a le fili? Sa fesili Kaino, “O ai le Alii e tatau ai ona ou iloa o ia?”4 ona maumau ai lea o lona agaga. O le tauamiotonuina o agasala laiti, e fiafia ai Satani. Mo se fagu susu,5 o se igoa na sese lona sipelaga,6 o se potoi areto,7 na fesuaiai ai talatuu ma tofi.
Pe a tatou mafaufau i le fesuiaiga o le limasene po o le suega siamupini a le atunuu i o tatou olaga, e mafai a lē o le ta’uamiotonuina o a tatou amioga, e pei o Kaino, po o le saili foi e usitai i le finagalo o le Atua. O le fesili o loo i o tatou luma e le o le, po o tatou faia mea e tatau ona faasa’oina, aua o loo tatou faia i taimi uma lava. Ae, o le fesili o le, pe o le a tatou “faaseesee ese” pe “faamaea” le valaau i o tatou loto e fai le finagalo o le Tama?8
E fiafia le Alii i lo tatou amiotonu ae ua fetalai mai ia faaauau pea ona tatou salamo ma gauai atu. I le Tusi Paia tatou te faitau ai, o se taulealea sa tausia poloaiga, ma mauoa sa ifo atu i luma o le Faaola ma fesili po o le a le mea e tatau ona ia faia e maua ai le ola faavavau. Na ia savali ese ma le faanoanoa ina ua fetalai atu le Faaola, “E tasi le mea e le o ia te oe: … faatau atu au mea uma.”9
Ae peitai, o se isi foi alii mauoa ae faalelalolagi, o le tupu aoao o sa Lamana, le tama o Lamonae, o lē sa fesiligia foi lea lava fesili e tasi e uiga i le ola e faavavau, sa faapea mai: “O le a se mea ou te faia ina ia mafai ai ona fanauina o a’u i la le Atua, ina ia seia ese ai i fafo lenei agaga leaga mai lo’u fatafata, ma ou maua ai lona Agaga[?]…. O le a ou lafoai i lo’u malo, ina ia mafai ona ou maua lenei olioli tele.”10
Tou te manatua le tali na tuuina atu e le Alii i le tupu e ala i Lana auauna o Arona? “Afai e te salamo i au agasala uma, ma ifo i lalo i luma o le Atua, ma valaau atu i lona suafa i le faatuatua, ma le talitonu o le a e maua, ona e maua lea o le faamoemoe ua e naunau i ai.”11
Ina ua malamalama le tupu i le ositaulaga na manaomia ai, sa faamaualalo o ia ma fao ona tatalo atu lea, “Le Atua e, … o le a ou lafoai ese a’u agasala uma ina ia ou iloa oe.”12
O le fesuiaiga lenei o loo finagalo ai le Faaola mai ia i tatou: e tatau ona tatou lafoai uma a tatou agasala, tele pe laiti, mo le taui a le Tama o le ola faavavau. E tatau ona tatou faagalo i tala faafiaamiotonu, ‘alofaga, faamatalaga, mea e punipuni ai, faatuutuu, foliga, faamaualuga faaletagata, mafaufauga faamasino atu, ma le faia o mea i a tatou lava auala. E tatau ona vavaeese i tatou mai mea uma faalelalolagi ae tauave i o tatou luga foliga o le Atua i o tatou mata.13
Uso e ma tuafafine, ia manatua o lenei tiute e sili atu nai lo na o le le faia o mea leaga. Faatasi ai ma se fili e le o malolo, e ao ai foi ona tatou galulue ae le na o le nofonofo i “le sioa le mautonu.”14 O le tauaveina o foliga o le Atua o lona uiga o le feauaunaa’i. E i ai mea o loo tatou faia e sese ma agasala o le le faia, ma e tatau ona tatou aloese mai ia agasala uma.
A o avea au ma se peresitene o le misiona i Aferika, sa aoaoina ai a’u e faavavau i lenei upumoni maoae. Sa ou agai atu i se fonotaga ae ou vaaia se alii talavou sa na o ia, sa tagi lotulotu i autafa o le alatele. Sa faapea mai se leo i totonu ia te a’u, “Tu e fesoasoani i le tamaitiiti le la.” Pei o le vave sa ou faalogoina ai lenei leo, i sina sekone lava sa ou manatu ifo ai: “E le mafai ona e tu. O le a e tuai ai. O oe o le taitai pulefaamalumalu ma e le mafai ona e savali aua e te oo atu ua e tuai.”
Ina ua ou taunuu atu i le falelotu, sa ou toe faalogoina foi lea lava leo, “Alu e fesoasoani i le tamaitiiti lena.” Sa ou tuuina atu loa le ki o la’u taavale i se tagata o le Ekalesia e suafa ia Afasi ma fai atu i ai e alu e aumai le tamaitiiti ia te a’u. Pe a ma le 20 minute mulimuli ane, ae ou faalogoina le popo mai o lo’u tauau. Sa i fafo le tamaitiiti.
Sa pe a ma le 10 tausaga lona matua. Sa matou iloa ane ua maliu lona tama, ae o lona tina sa i le falepuipui. Sa nofo o ia i se nofoaga e sili ona matitiva o Accra i se tagata na vaaia o ia, o le sa fafagaina o ia ma maua ai se mea e moe ai. Ina ia maua lena tausiga, sa ia faatauina atu ni i’a faala i le alatele. Ae ina ua uma lea aso o faatauga, ina ua ia tago i lana taga sa ia tau ai i se pu. Sa leiloa uma lana tupe na maua. Sa vave ona ma iloaina ma Afasi afai e foi atu o ia e aunoa ma le tupe, o le a ta’u o ia o se pepelo, atonu foi e sasa ai, ona tuli ese ai lea e alu i le auala tele. O lena lava taimi o le popole lea na ou muai vaai ai ia te ia. Sa ma faatoafilemuina lona fefe, totogi atoa atu lana tupe na leiloa, ma toe ave o ia i le fale o le tagata na tausia o ia.
A o o’u alu i le fale i lena afiafi, sa ou iloaina ai ni upumoni taua se lua. Muamua, e leai se isi taimi na ou iloaina ai e silafia e le Atua i tatou taitoatasi ma o le a Ia le tuulafoaia lava i tatou; ma lona lua, sa ou iloa e tatau ona tatou gauai atu i le leo o le Agaga ma “ō loa lava”15 po o fea lava na te aveina i ai i tatou, e ui i lo tatou fefefe po o le faigata.
I se tasi aso sa fesili atu ai le au soo i le Faaola po o ai ua sili i le malo o le lagi. Sa Ia fetalai atu ia i latou ia liua, lotomaualalo, ma usiusitai e pei o tamaiti laiti. Ona Ia fetalai atu lea, “Ua sau le Atalii o le tagata e faaola i le [ua] leiloa.”16 O lena fuaiupu e tasi sa Ia faamatalaina ai la tatou misiona. E tatau ona tatou o atu i lē e laveai—i le ua leiloa, i le mulimuli, ma le faatauvaa. E le lava le aloese mai le agasala; e ao ona tatou “mafatia i lona satauro”17 ma “ia auai ma le naunautai,”18 fesoasoani i isi ia liua. Faatasi ai ma le agaalofa ma le alofa tatou te opo ai i le atalii faamaumauoa,19 tali atu i tagi a tamaiti matuaoti ua le maua se mapusaga ma aioiga a i latou o i le pouliuli ma le faanoanoa,20 ma mafatiaga o aiga puapuagatia. Na saunoa Elder Neal A. Maxwell, “E le manaomia e Satani ona fai tagata uma ia pei o Kaino po o Iuta. … Na pau lava le mea na te manaomia o le maua lea o tagata malolosi … e manatu ia i latou lava o ni tagata atamamai i mea o le lalolagi ma e le patino ni itu e tutu ai.”21
Ina ua mavae se konafesi faalesiteki talu ai nei, sa sau se alii talavou ma fesili mai ia te au, “E alofa le Atua ia te au?” Ia faamautinoa e le aunoa e o tatou olaga o le auauna atu, e leai se tasi e tuulafoai e le Atua.
O le fesili, “Se a foi se mea e avatu e le tagata e togiola a’i lona ola?” E manao Satani ia tatou faatau atu o tatou ola mo lole laau ma siamupini o le lalolagi. Ae ui o lea, o loo valaau mai le Faaola ia i tatou, e aunoa ma se tau, e lafoai a tatou agasala, ia tauave i o tatou luga Ona foliga, ma momoli atu i totonu o loto o i latou e mafai ona tatou aapa atu i ai. O lenei mea e mafai ai ona tatou maua mea uma o i ai i le Atua, lea ua ta’u mai ia i tatou e sili atu lava nai lo oa uma o lenei lalolagi.22 E mafai lava ona e vaai faalemafaufau i ai?
I sa’u malaga lata mai nei i Nikarakua, sa ou matauina ai se maa vane i totonu o le fale faatauvaa o se aiga sa matou asia. Sa faitauina, “O la’u molimau o la’u meatotino aupito faapelepele lea.” E faapena foi ia te a’u. O la’u molimau o le oa lea o lo’u agaga, ma e i le faamaoni o lo’u loto, ou te tuuina atu ia te outou la’u molimau o le ekalesia lenei o le Ekalesia moni a le Atua, o lo tatou Faaola o lona faaao lea ma e taitaia e ala mai i Lana perofeta filifilia. I le suafa o Iesu Keriso, amene.
Show References
-
1. Mataio 16:26.
-
-
3. Iakopo 4:14.
-
4. Mose 5:16.
-
5. O se fagu susu ma ona penu (tele ai le kulimi) sa totonugalemu i se feeseeseaiga i le va o le toalua o Thomas B. Marsh ma Mrs. Harris, o le sa malie e tuufaatasi a la punaoa e gaosi ai le sisi. Ina ua faasea Mrs. Harris sa le’i tuua ai e Mrs. Marsh ia penu faatasi ma le susu ae sa nofo ma tuu mo ia lava, sa faapea ona faasea ai foi Mrs. Harris ma tauaimisa ai nei fafine. Sa ave e Thomas Marsh le mataupu i le epikopo, o le sa lagolagoina Mrs. Harris. Sa alu atu mai le epikopo agai i le au fautua maualuga, i le Au Peresitene Sili, ma sa ioe uma sa sese ia Mrs. Marsh. O lenei mea sa faapea ona iu ai ina i ai se tina i le va o Thomas Marsh ma le Usoga. E le’i leva, ae tulai Thomas Marsh e molimau i luga o le faamasinoga a Misuri e faapea, sa tetee Mamona i le setete o Misuri. (Tagai ia George A. Smith, “Discourse,” Deseret News, Apr. 16, 1856, 44.)
-
6. Ina ua tuuina atu e le Perofeta o Iosefa Samita se valaauga ia Simonds Ryder e avea ma faifeautalai, sa iloa e Ryder sa sipleaina lona igoa “Rider” i le faaaliga na lomiaina. Sa le fiafia ai o ia, ma iu ai i lona liliuese ma iu ai ina auai i le faataina ma le faafulumanuina o le perofeta. Sa le’i iloa e Ryder sa masani ona faalau atu e Iosefa Samita ia faaaliga i ana tusiupu ma e leai sana vaega sa faia i le sipelaga [o lona igoa]. (Tagai Milton V. Backman Jr., The Heavens Resound: A History of the Latter-day Saints in Ohio, 1830–1838 [1983], 93–94; Donald Q. Cannon and Lyndon W. Cook, eds., Far West Record: Minutes of The Church of Jesus Christ of Latter-day Saints, 1830–1844 [1983], 286.)
-
7. I le Kenese 25, tatou te aoao ai sa faatau atu e Esau lona tofi ia Iakopo mo se potoi areto “falaoa ma le potoi areto” (verse 34).
-
8. Tagai Mataupu Faavae ma Feagaiga 19:18–19.
-
9. Tagai Mareko 10:21–22.
-
10. Alema 22:15.
-
11. Alema 22:16.
-
12. Alema 22:18.
-
13. Tagai Alema 5:14–19.
-
14. Alema 60:7.
-
15. Mareko 1:18.
-
16. Mataio 18:11.
-
17. Iakopo 1:8.
-
-
19. Tagai Luka 15:11–32.
-
20. Tagai Iosefa Samita—Talafaasolopito 1:15–16.
-
21. Neal A. Maxwell, Deposition of a Disciple (1976), 88.
-
22. Tagai Mataupu Faavae ma Feagaiga 19:38.


text:
O lo tatou Faaola o le Aloalii o le Filemu, o le Fomai Sili, ua na o Ia lava le e mafai ona faamamaina moni i tatou mai le ū o le agasala.
O le po nei ou te fia faasoa atu ai se savali o le filemu ma le faamalologa i soo se tasi o outou o lagonaina le tuua toatasi pe ua tuulafoaiina, ua le maua se toafilemu i le mafaufau po o le loto, pe ua lagona foi ua e faamaumauina sou avanoa se tasi na totoe. O le faamalologa atoa lava ma le filemu e mafai ona maua i aao o le Faaola.
A o avea ai ma se tamaitiiti e fitu tausaga i le Penisula o Arapi, sa ta’u mai pea e o’u matua ia te au ia fai o’u seevae fafao i taimi uma ma sa ou malamalama i le mafuaaga. Sa ou iloa o le a puipuia e seevae o’u vae mai le tele o mea taufaamata’u e maua i le toafa—e pei o gata, akarava, ma laau talatala. I se tasi o taeao ina ua maea se po o le tolauapiga i le toafa, sa ou manao ai ou te alu e matamata, ae ou te lei fia manao e fai ou seevae fafao. Sa ou mafaufau e na ona ou alu lava mo sina savalivaliga, ma o le a ou latalata lava i le tolauapiga. Nai lo le faia la o seevae fafao, sa fai o’u seevae tosotoso. Sa ou faapea ifo o seevae tosotoso ā, o seevae—o se isi ituaiga. Ma i se isi itu, o le ā lava se mea e mafai ona tupu?
A o ou savalivali la i luga o le oneone mālū—i o’u seevae tosotoso—sa ou faalogoina se mea e pei o se laau talatala ua tuia ai luga mai o ou tamaivae. Sa ou tilotilo atu i lalo ma vaaia ai e le o se laau talatala ae o se akarava. A o faamautu mai e lo’u mafaufau le akarava ma ou iloa ai le mea lea ua tupu, na amata ona sosolo mai le tiga o le ū mai lo’u vae e oo mai i luga o lo’u vae atoa. Sa ou uu mau lo’u vae e taumafai e taofi le tiga matuitui mai le sosolo a’e i luga, ma sa ou faataio mo se fesoasoani. Sa taufetuli mai o’u matua mai le tolauapiga.
A o sasa mate e lo’u tama le akarava i se suo, sa taumafai ma le toa se uo matua sa matou tolauapi faatasi e mimiti mai le ‘ona mai lo’u vae. I lea taimi, sa ou manatu ai o le a ou oti. Sa ou tagi masusu a’o siiina atu a’u e o’u matua i se taavale ma faanatinati ese atu loa mai le toafa ma agai atu ai i le falemai pito i lata ane, lea e lua itula le mamao. Sa matuai ogaoga le tiga o lo’u vae, ma i lena malaga atoa, sa ou faapea lava o le a ou oti.
Peitai, ina ua matou taunuu mulimuli ane i le falemai, sa mafai ona faamautinoa mai e le fomai ia i matou e na o tamaiti laiti ma tagata e le lava le malosi mai meaai paleni, e faamata’uina i le oti e le ū a lea ituaiga o akarava. Sa ia faia so’u tui, lea na gase ai lo’u vae ma aveesea ai lagona uma o le tiga. I totonu o le 24 itula, ou te le i toe lagonaina lava ni aafiaga mai le ū a le akarava. Ae sa ou aoaoina ai se lesona maoae.
Ua ou iloa ai ina ua ta’u mai e o’u matua e fai ou seevae fafao, la te le’i fai mai o seevae tosotoso; sa lava lo’u matua e iloa ai e le mafai e seevae tosotoso ona aumaia le puipuiga lava lea e tasi e pei ona aumai e seevae fafao. Ae o lena taeao i le toafa, na ou le faaaogaina ai le mea na ou iloa e sa’o. Sa ou le amanaiaina le mea na aoao mai pea e o’u matua ia te au. Sa ou paie ma sa ou fouvale teisi foi, ma sa ou totogia ai le tau mo lena mea.
A o o’u talanoa atu ia te outou alii talavou faamaoni, o o outou tamā, faiaoga, taitai, ma uo, ou te faamalo atu ia i latou uma o loo tauivi ma le filiga e avea ma tagata e finagalo le Alii e avea ai outou. Ae ou te molimau atu mai lo’u lava aafiaga o se tamaitiiti, ma se alii, o le le faaaogaina o le mea ua tatou iloa e sa’o, pe ala i le paie po o le fouvale, o le a oo mai ai pea taunuuga faataumaoi faaleagaga e le manaomiaina. E leai, e le i lamatiaina lo’u olaga mulimuli ane e akarava, ae na mafua ai le tiga tele ma le atuatuvale ia te au ma o’u matua. Pe a oo mai i le auala e ola ai i le talalelei, e le tatau ona tatou tali atu ma le paie po o le fouvale.
I le avea ai ma tagata o le Ekalesia a Iesu Keriso, ma ē umia le perisitua, ua tatou iloa poloaiga ma tulaga faatonuina ua tatou osifeagaiga ai e tausia. Pe a tatou filifilia se isi ala mai le ala tatou te iloa e sa’o, e pei ona aoaoina e o tatou matua ma taitai, ma e pei ona faamautu mai i o tatou lava loto e le Agaga Paia, e pei lava o le laa atu i le oneone o le toafa i seevae tosotoso nai lo seevae fafao. Ona tatou taumafai lea e faamaonia o tatou uiga paie po o uiga fouvale. Ua tatou ta’u atu ia i tatou lava e leai se mea sese o tatou faia, ma e le afaina lea, ma e leai se mea leaga o le a tupu mai i le faamamulu tasi o le ai uamea. Atonu tatou te faatoafilemuina i tatou i le manatu o loo faia uma foi e isi tagata—pe leaga sili atu—ma o le a tatou le afaina ai lava. I se isi tulaga tatou te faatalitonuina ai i tatou lava o tatou e le aofia i le tulafono ma o lea e le aafia ai i taunuuga o le soligatulafono. O nisi taimi tatou te mumusu ai ma le loto i ai e “usitai tonu” 1 —e pei ona ta’u mai i le Talai La’u Talalelei—ma ua tatou taofia mai se vaega o o tatou loto mai le Alii. Ona ū ai lea o i tatou.
Ua aoaoina i tatou e tusitusiga paia e faapea “e manaomia e le Alii le loto,” 2 ma ua poloaiina i tatou e alofa atu i le Alii ma auauna atu ia te ia ma o “[tatou] loto atoa.” 3 O le folafolaga la e faapea “o le a mafai ai ona tatou tutu ma le le pona i luma o le Atua i le aso gataaga” ma toe foi atu ai i Lona afioaga. 4
O tagata Aneti-Liae-Nifae i le Tusi a Mamona sa lafoa’ia a latou auupega o le taua ma tanumia maualalo i le eleele, na osifeagaiga e le toe siitaua atu lava i o latou uso. Ae sa sili atu se mea na latou faia nai lo lena. “Ua avea i latou ma nuu amiotonu” aua “ua latou lafoai auupega o lo latou fouvale, ua le toe tau ai ma le Atua.” 5 Na matuai atoatoa ma faamaoni lo latou liua lea na latou “le toe liliu ese ai lava.” 6
Ae a o le i liua i latou, ia manatua lo latou tulaga sa i ai: sa latou ola i se tulaga na ta’ua e tusitusiga paia o le “matuā fouvale i le Atua.” 7 O o latou loto fouvale ua saisaitia ai i latou e ola “i le tofi e leai se fiafia” aua ua latou “o ese foi mai mea a le Atua.” 8
Ina ua latou lafoaia a latou auupega o le fouvale, na agavaa ai i latou lava mo le faamalologa a le Alii ma le filemu, ma e tatou te mafaia foi. Na faamautinoa mai e le Faaola e faapea, “Afai foi latou te le faamaaa o latou loto, ma lē faamalō o latou ua ia te au, o le a faaliliuina i latou Ou te faamalolo foi ia i latou.” 9 E mafai e oe ma a’u ona talia Lana valaaulia ia “liliu mai ma salamo, ma o mai ia te au ma le loto atoa, ma ou faamaloloina [outou].” 10
Ia faatusatusa lenei faamalologa faavavega ma le mea e tupu “pe a tau ufiufi a tatou agasala, pe faamalie lo tatou loto faamaualuga, [po o] lo tatou fia sili le aoga, … e punitia lava le lagi; e tiga le Agaga o le Alii” ma ua tuua ai na o i tatou “e aa i tui, … ma faasagatau i le Atua.” 11
Uso e, na o le pau le mea tatou te maua ai le faamalologa ma le toomaga pe a tatou tuu atu i tatou lava i aao o le Fomai Sili, o lo tatou Faaola o Iesu Keriso. E tatau ona tatou lafoai a tatou auupega o le fouvale (ma ua tatou iloa uma lava na auupega). E tatau ona lafoai a tatou agasala, faasausili, ma le faamaualuga. E tatau ona lafoai lo tatou manao e mulimuli i le lalolagi, ma le manao e faaaloalogia ma viia e le lalolagi. E tatau ona tuu lo tatou faasagatau i le Atua ae tuu atu i ai o tatou loto atoa ia te Ia, e aunoa ma se mea e taofia. Ona mafai lea ona Ia faamaloloina i tatou, e mafai ona Ia faamamaina i tatou mai le au oona o le agasala.
“Aua e le i auina mai e le Atua lona Atalii i le lalolagi ina ia faasala i le lalolagi a ia faaolaina le lalolagi ia te ia.” 12
Na aoao mai e Peresitene James E. Faust:
“A avea le usiusitai ma a tatou sini, e le toe avea ma se faasoesa; e le toe avea foi ma se maa faalavea aao, ae avea ma se maa e fausia ai. …
“… O le usiusitai e taitai atu ai i le saolotoga moni. O le tele o lo tatou usitai i upu moni faaalia, o le tele lena o lo tatou faasaolotoina.” 13
I le vaiaso ua te’a atu na ma feiloai ai ma se toeaina ua 92 tausaga le matua sa i ai i le tele o vaega tetele o le Taua Lona Lua a le Lalolagi. Sa faasaoina mai o ia mai ni manuaga se tolu, o se tasi o ia manuaga e mai se maina na tatao i le eleele na pa i le taavale sa malaga ai, lea na fasiotia ai le avetaavale. Sa ia iloaina, ina ia faasaoina mai se ogaeleele o tao maina, e tatau ona e mulimuli tonu lava i le auala o loo alu ai le taavale lea e i luma o oe. O soo se mimiloga i le itu taumatau po o le agavale e mafai [ona lamatia]—ma o le mea moni lava—e matuai malaia lava.
O loo faaauau pea ona faasino mai e o tatou perofeta ma aposetolo, o taitai ma matua, le auala e tatau ona tatou mulimuli ai pe afai o le a tatou aloese mai se faafanoga tele o o tatou agaga. Ua latou iloa le auala e saogalemu ai mai maina (po o akarava foi), ma o loo latou valaau mai pea ia i tatou ma le le faavaivai e mulimuli atu i o latou tua. E matuai tele lava mailei faataumaoia e taufaasese ai i tatou mai le ala. O le se ese atu i fualaau faasaina, ava malosi, ponokalafi, po o amioga le mama, i luga o initoneti po o taaloga vitio, o le a taitai sa’o atu ai i tatou i se faatafunaga. O le mimilo solo i le taumatau po o le agavale o le ala saogalemu i o tatou luma atu, pe ona o le paie po o le fouvale, e mafai ona faamaonia lona matautia i o tatou olaga faaleagaga. E leai se ’alofaga i lenei tulafono.
Afai ua tatou se ese mai le ala, e mafai ona tatou sui, e mafai ona tatou toe foi mai, e mafai ona tatou toe maua lo tatou olioli ma lo tatou filemu i totonu. O le a tatou iloaina o le toe foi mai i le ala lea ua aveesea ai maina na tatao ai, e oo mai ai se toafilemu tele.
E leai se tasi na te mauaina se filemu i se ogaeleele o tao maina.
O lo tatou Faaola o le Aloalii o le Filemu, o Fomai Sili, ua na o Ia lava lē e mafai ona faamamaina moni i tatou mai le ū o le agasala ma le au oona o le faamaualuga, ma suia ai o tatou loto fouvale i le loto ua liua ma faaosifeagaigaina. O Lana Togiola e lē mafuatia ma e taliaina i tatou uma.
O le valaaulia na tuuina atu ia sa Nifae, ina ua Ia asiasi atu ia i latou o se Keriso Toetu, o loo avea pea ma mea e faamalosia mo oe ma au: “Po ua ia te outou nisi ua mama’i? Au mai ia i latou iinei. Po ua ia te outou ea nisi ua pipili, pe tauaso, pe setu, pe manua, pe lepela, pe mamae, pe tutuli, pe puapuagatia i se tasi mea? Ina aumai ia i latou iinei, ou te faamaloloina i latou.” 14
E leai se tasi o outou ua lafoaia o outou avanoa mulimuli. E mafai ona outou sui, e mafai ona outou toe foi mai, e mafai ona outou maua le alofa mutimutivale. O mai ia te Ia, ua na o Ia lava e mafai ona faamaloloina outou, ma o le a outou maua ai le filemu. I le suafa o Iesu Keriso, amene.
Show References
-
1. Talai La’u Talalelei: O Se Taiala i le Galuega Faafaifeautalai (2004), i totonu o le faavaa i tua.
-
2. Mataupu Faavae ma Feagaiga 64:34.; faaopoopo le faamamafa
-
3. Mataupu Faavae ma Feagaiga 4:2; 59:5; faaopoopo le faamamafa.
-
4. Mataupu Faavae ma Feagaiga 4:2.
-
5. Alema 23:7; faaopoopo le faamamafa.
-
6. Alema 23:6.
-
7. Mosaea 2:37; Alema 3:18; tagai foi Mamona 2:15.
-
8. Alema 41:11.
-
9. Mataupu Faavae ma Feagaiga 112:13; faaopoopo le faamamafa.
-
10. 3 Nifae 18:32.
-
11. Mataupu Faavae ma Feagaiga 121:37, 38.
-
12. Ioane 3:17.
-
13. James E. Faust, “Usiusitai: O Le Ala i le Saolotoga,” Liahona, Iulai 1999, 55, 53; Ensign, May 1999, 47, 45.
-
14. 3 Nifae 17:7; faaopoopo le faamamafa.